* Душанба — Мактабгача таълим муассасаларини ривожлантириш куни\nФарзандлар камоли бош мезон\nЁш авлод тарбияси иморат қуриш, аниқроғи, унинг пойдеворини мустаҳкамлаш жараёнига ўхшайди. Фарзандлар камолотига эътибор қаратилмай туриб, уларнинг порлоқ келажаги ҳақида ўйлаш ноўрин. Шу маънода, янги авлод тарбияси юртимизда энг муҳим масала, давлат сиёсатининг устувор вазифаси этиб белгиланган.\nБу хусусида дастлаб Вобкент тумани мактабгача таълим бўлими раҳбари Шаҳноза Ҳалимова билан суҳбатлашдик.\nСуҳбатдошимиз қайд этишича, туманда 10800 нафар боғча ёшидаги бола бўлгани ҳолда, шу кунга қадар уларнинг икки минг нафардан ортиғи МТМга қамраб олинган. Ўтган йил ноябрь ойида қамров 17,2 фоизни ташкил этган бўлса, соҳада олиб борилаётган муҳим ислоҳотлар, юз бераётган ўзгаришлар ва жадал саъй-ҳаракатлар натижасида янги йил бошида бу рақамларда сезиларли ўзгаришлар юз берди. Суҳбат давомида Шаҳнозадан ота-оналар нега болаларини боғчага юборишни истамайдилар, деб сўрадик.\n— Аввало, мактабгача таълим муассасаларидаги шарт-шароит ота-оналарни қониқтирмас эди, — дея сабабларни санай кетди у. — Қолаверса, тизимни ҳаракатлантирувчи асосий куч — оила — МТМ —маҳалла ҳамкорлиги тўғри йўлга қўйилмаган. Бундан ташқари, ота-оналарнинг боғча пули тўлашга оғриниб, болани уйдаги кексалар қарамоғида қолдириши, МТМнинг асосий вазифаси ва бола тарбия¬сидаги ролини тўғри тушунмаслиги энг оғриқли нуқталаримиздан бири. Боланинг мактабгача таълим муассасасига қатнамаслиги тенгдошларига нисбатан илм олиш, ўқиб-ўрганишга бўлган ҳаваснинг ҳаминқадар бўлиб қолишига сабаб бўлади, маънавияти, таълим-тарбиясига сезиларли таъсир кўрсатади.\nДавлатимиз раҳбарининг 2017 йил 30 сентябрдаги "Мактабгача таълим тизими бошқарувини тубдан такомиллаштириш чора-тадбирлари тўғрисида"ги Фармони ҳамда 2017 йил 19 октябрдаги Ўзбекистон Республикаси Президенти раҳбарлигида ўтказилган "Янгидан ташкил этилган Мактабгача таълим тизимининг моддий-техника базасини мустаҳкамлаш, мактабгача таълим муассасалари тармоғини кенгайтириш, малакали педагог кадрлар билан таъминлаш, болаларни мактаб таълимига тайёрлаш даражасини тубдан яхшилаш чора-тадбирлари тўғрисида"ги йиғилиш топшириқлари ижросини таъминлаш борасида амалга оширилаётган ишлар билан қизиқдик. Шу мақсадда вилоят мактабгача таълим бошқармаси ходимларига мурожаат қилдик.\n— Юртимизда амалга оширилаётган ислоҳотлар, кенг кўламли саъй-ҳаракатлар замирида, аввало, янги авлодни камолотга етказиш мақсади мужассам, — дейди бош¬қарма бошлиғи ўринбосари Қурсия Шарипова. — Соҳа фаолиятини яхшилаш юзасидан вилоят ҳокимининг ўтган йил 4 октябрдаги 604-сонли қарори ҳамда 23 ноябр¬даги ¬¬234-ф-сонли фармойиши тасдиқланди. Бошқарма ҳамда унинг жойлардаги бўлимларини бино билан таъминлаш ва моддий-техника базасини мустаҳкамлаш ишлари тўлиқ ниҳоясига етказилди. Бундан ташқари, Ўзбекистон Республикаси Президенти ташаббуси билан жорий этилган нодавлат ва давлат хусусий-шериклик шарт¬лари асосида берилган им¬ти¬ёзлардан фойдаланиб, 165 та янги таълим муассасаларини ташкил этишга ҳозирлик кўрилмоқда.\nҚайд этиш лозимки, воҳамизда 3-7 ёшгача болалар сони 130 минг нафардан зиёдни ташкил этади, бироқ уларнинг 29,8 фоизигина боғчаларга қамраб олинган. Қ. Шарипованинг таъкидлашича, бу қамровни янада кенгайтириш, давлатимиз раҳбари томонидан қабул қилинаётган соҳага оид қарор ва Фармонлар мазмун-моҳиятини халқимизга батафсил тушунтириш, МТМда мавжуд муаммоларни ўрганиш ва ҳал этишга кўмаклашиш мақсадида туман ҳамда шаҳар ҳокимликлари ҳузурида ишчи гуруҳлар тузилди ва уларга алоҳида вазифалар юкланди.\nТаълим ва тарбия сифати мутахассис кадрларга боғлиқ экани инобатга олинган ҳолда, тизимда фаолият юритаётган қарийб уч минг нафарга яқин ўрта махсус маълумотли педагогларни 2018-2023 йилларда Бухоро давлат университетида босқичма-босқич олий маълумот олиш учун ўқитиш режалаштирилди.\nЭндиликда сифатли ва арзон озиқ-овқат маҳсулотларини тўғридан-тўғри етказиб бериш учун барча мактабгача таълим муассасаларига ҳудудлардаги кўптармоқли фермер хўжаликларини бириктириш ишлари бошлаб юборилди.\nБолаларни овқатлантириш меъёрларига тўлиқ риоя этилаётганини кузатиб бориш мақсадида ¬муассасалар ошхоналари видеокузатув камералари билан қарийб 90 фоизга таъминланди. Барча боғчалар шундай камералар билан тўлиқ таъминланиши белгиланган.


ЎзА - Увайсий номидаги маҳалла вакиллари Увайсий юртида\n14.04.2017 20:01 Чоп этиш версияси\nМамлакатимизда адабиётимизни ривожлантириш, буюк аждодларимизнинг бой меросини асраб-авайлаш, тарғиб қилишга алоҳида эътибор қаратилмоқда. Президентимиз Шавкат Мирзиёев раҳнамолигида миллий меросимизни ўрганиш, улуғ аждодларимиз хотирасига ҳурмат ва эҳтиром кўрсатиш, уларнинг асарларини тарғиб этиш орқали китобхонлик маданиятини юксалтириш, айниқса, ёшларнинг мутолаага қизиқишини ошириш борасидаги ибратли ташаббус халқимиз томонидан қўллаб-қувватланмоқда.\nПрезидентимиз жорий йил 25 март куни Юнусобод тумани Увайсий номидаги маҳаллада бўлиб, бу ерда фуқаролар йиғини ходимлари, профилактика инспектори ва аҳоли учун яратилган қулай шароитлар билан танишиш чоғида китобхонлик, Увайсий ижодий меросини ўрганиш борасида ҳам ўз тавсия ва таклифларини билдирди.\nМазкур тадбир ушбу маҳалла аҳлини шоира яшаган Марғилон шаҳри, бу ерда амалга оширилаётган улкан бунёдкорлик ишлари, Увайсийнинг ижодий мероси билан янада яқиндан таништириш ҳамда ўзаро ҳамкорликни йўлга қўйиш мақсадида ташкил этилди.\nШоиранинг уй-музейида фарғоналик шоир-ёзувчилар, олимлар ва ёш тадқиқотчилар иштирокида илмий-амалий анжуман бўлиб ўтди. “Нуроний” жамғармаси марказий кенгаши раиси Ш.Жалилов, Ўзбекистон халқ шоири Э.Сиддиқова ва бошқалар Президентимиз раҳнамолигида адабиётимиз ривожига, аҳоли ўртасида китобхонликни оширишга қаратилаётган алоҳида эътибор юксак самаралар бераётганини таъкидлади.\n– Маҳалламиз фаоллари билан Увайсийнинг уй-музейида бўлиб, шоиранинг ҳаёти ва ижоди билан яқиндан танишар эканмиз, қалбимиз ғурурга тўлди, – дейди пойтахтимизнинг Увайсий номидаги маҳалла фуқаролар йиғини раиси Дилшодбек Маҳбубов. – Шоира ижодидан ўқилган намуналар барчамизга ажиб туйғулар бахш этди.\nБиринчи Президентимиз ташаббуси билан Марғилон шаҳрининг 2000 йиллигини нишонлаш арафасида Увайсий уй-музейи қайта таъмирдан чиқарилди. Мазкур маскан доимо ижод аҳли, юртимизнинг турли ҳудудларидан келган меҳмонлар, хорижлик сайёҳлар билан гавжум. 17 йилдан буён фаолият кўрсатиб келаётган “Жаҳон отин Увайсий” адабий тўгараги кўплаб истеъдодли ёшлар учун ижод мактаби вазифасини ўтамоқда. Ўтган йилларда тўгарак аъзолари Дилфуза Содиқова, Наргиза Охунова, Нилуфар Абдуғаниева, Дилнавоз Қўлдошева Зулфия номидаги Давлат мукофотига сазовор бўлди.\n– Президентимиз раҳнамолигида китоб мутолааси ва китобхонликка қаратилаётган алоҳида эътибор ёшлар камолотида муҳим аҳамият касб этади, – дейди Зулфия номидаги Давлат мукофоти совриндори Дилнавоз Қўлдошева. – Увайсий каби ижодкорларнинг бой адабий меросини ўрганиш биз, ёшлар учун жуда муҳим. Увайсий 4 девон тузган. Лекин бу девонларнинг асл нусхаси ҳозирча топилмаган. Шоира мумтоз ўзбек шеъриятининг барча жанрларида ижод қилган. Шоиранинг адабий мероси 269 ғазал, 29 мухаммас, 55 мусаддас, 1 мураббаъ, 1 чистон, 3 достон, тугалланмаган бир манзумадан иборат. Ижодининг ғоявий мавзу доираси теран ва кўп қиррали.\nМеҳмонлар Фарғона ва Қўқон шаҳарларининг диққатга сазовор жойларига ҳам саёҳат қилди.


Акциядорларининг навбатдаги йиллик умумий йиғилиши ҳақида - «Трастбанк» ХАБ\nЯнгиланган сана: 17 Май 2019, 12:37\nТошкент шаҳри, Навоий кўчаси, 7 уй манзилида жойлашган “Трастбанк” хусусий акциядорлик банки акциядорларининг навбатдаги йиллик умумий йиғилиши бўлиб ўтишини маълум қилади.\n«Трастбанк» акциядорлари умумий йиғилиши кун тартиби\n2019 йил 10 июнь соат 15:00 да.\n1. «Трастбанк»нинг 2018 йил фаолияти якунлари ва 2019 йил учун ривожланиш истиқболлари тўғрисидаги ҳисоботини кўриб чиқиш.\n2. Банк Тафтиш комиссияси (Тафтишчиси)нинг 2018 йил якунлари бўйича ҳулосасини тасдиқлаш.\n3. 2018 йилнинг йиллик ҳисоботини тасдиқлаш, ҳисобот таркиби:\n- умумий капиталдаги ўзгаришлар тўғрисида жамланган ҳисобот;\n- пул маблағлари ҳаракати тўғрисида жамланган ҳисобот;\n- 2018 йилда аффилланган шахслар билан тузилган битимлар тўғрисидаги маълумот.\n4. 2018 йилда олинган фойдани тақсимлаш.\n5. Банк фаолиятининг 2019 йилнинг 1- ярим йиллиги ҳамда 2019 йил якунлари бўйича мажбурий аудиторлик текширувини ўтказиш учун аудиторлик ташкилотининг, шунингдек аудит хизматларига тўланадиган ҳақнинг энг юқори миқдорини тасдиқлаш ва аудиторлик ташкилоти билан шартнома тузиш.\n6. «Трастбанк» Бошқаруви Раиси билан тузилган меҳнат шартномаси муддатини бир йилга узайтириш.\n7. Балансдан ташқари ҳисобларда ҳисобга олинган, 2018 йилда умидсиз активларни ундириш бўйича кўрилган чоралар тўғрисидаги ҳисоботни кўриб чиқиш.\n8. Балансдан ташқари ҳисобрақамда юритилаётган активни ҳисобдан чиқариш бўйича Банк Кенгашининг 2018 йил 26 декабрдаги 269-сонли баённома қарорини тасдиқлаш.\n9. Банк Кенгашининг 2018 йил якунлари бўйича корпоратив бошқарув меъёрларига риоя этилаётганлиги ҳақидаги ҳисобот.\n10. Банк Кенгаши аъзоларининг сон таркибини тасдиқлаш.\n11. Банк Кенгаши аъзоларини сайлаш.\n12. Банк Тафтиш комиссияси (Тафтишчиси)ни сайлаш.\n13. Банкнинг ташкилий тузилмасини тасдиқлаш.\n14. Белгиланган муддатда (3 йилдан ортиқ) талаб қилиб олинмаган дивидендларни банк ихтиёрига қайтариш.\n15. «Трастбанк» хусусий акциядорлик банки акциядорлари умумий йиғилиши тўғрисидаги низомга ўзгартиришлар ва қўшимча киритиш.\n16. «Трастбанк» хусусий акциядорлик банки кенгаши тўғрисидаги низомга ўзгартириш ва қўшимчалар киритиш.\n17. Акцияларнинг 23 қўшимча чиқарилиш якунлари ва Банк Устав капиталининг янги миқдорини тасдиқлаш.\n18. Эълон қилинган акцияларнинг энг кўп миқдорини белгилаш.\n19. Банк Уставига ўзгартириш ва қўшимчалар киритиш.\n20. Банкда корпоратив бошқарув тизимини баҳолаш натижаларини кўриб чиқиш.\n21. Ўзбекистон Республикаси Марказий банки томонидан 2019 йил 17 январдаги\n19-31/79-сонли Банкка нисбатан жарима санкцияларининг қўлланиши тўғрисидаги хатини кўриб чиқиш.\n«Трастбанк» хусусий акциядорлик банки акциядорлар Умумий йиғилиши 2019 йил 10 июнда Тошкент шаҳри, Навоий кўчаси, 7 уй, «Трастбанк» биносининг 5 қаватида ўтказилади.\nАкциядорларнинг умумий йиғилиши ўтказилиши тўғрисида хабар юбориш учун акциядорлар реестри шакллантириладиган сана - 2019 йил 15 май.\n«Трастбанк» акциядорларининг умумий йиғилишида 2019 йил 4 июн ҳолатига шакллантирилган «Трастбанк» хусусий акциядорлик банки акциядорларининг реестрида қайд этилган акциядорлар иштирок этиш ҳуқуқига эга бўлади.\n(95)198-41-09, (78)140-00-88, (71) 244-76-43.\nЎзбекча: Aksiyadorlarining navbatdagi yillik umumiy yig‘ilishi haqida


Uzwebiston:"Э, ўргилдим, қонунингдан ҳам, солиғингдан ҳам..." - BBC O'zbek\nImage caption "Солиқчилар соғадиган бўлди..."\nБир уйдан бӯйнига арқон боғланган қӯйни олиб чиқиб кетишяпти.\nИккинчи уйдан малларанг сигирни етаклаб кетишяпти.\nУй эгаси бирон сӯз айта олмасдан, маъюс нигоҳини сигиридан уза олмаяпти…\nБу манзаралар қайси бир хонлик ё амирлик давридан олинган деб ӯйламанг.\nЗинҳор, бундай эмас. Бу воқеалар ҳозирги даврда, шу ӯзимизнинг Ӯзбекистонимизда содир бӯлаётир...\nКимнингдир қӯйини, кимнингдир молини куппа-кундуз куни етаклаб чиқиб кетаётганликларини кӯрар эканман, тажанг бӯлмай нима?\nҚӯшнимнинг гапини қаранг: намунча тажанг бӯлмасангиз, ҳатто кимлигини билмайсиз, бири андижонлик, иккинчиси наманганлик одамнинг қӯй-молини олиб кетишган бӯлса, сизга нима?\nҚӯшни менинг ошиб бораётган қон босимимни туширишга уринади, мен бӯлсам, хонликми, амирлик даврида солиқни тӯлаёлмаган одамларнинг уйига қилич кӯтариб бостириб кириб, қӯлга илинган нарсани олиб кетаётган мирғазабларни эслайман.\nӮзингиз ҳам кӯргандирсиз, ӯша даврлар ҳақида олинган киноларда ӯтган замондаги ҳақсизликларни кӯрсатиш учун солиқчиларнинг инсофсизлигини чунонам бӯрттиришарди, чунонам бӯрттиришарди.\nЙиртиқ чопон кийган деҳқон хон навкари етаклаб олиб чиқиб кетаётган сигир арқонига ёпишган.\nАёллар, болалар йиғлашган…\n9 июлда Ӯзбекистон телевидениеси орқали кӯрсатилган «Қонун устуворлиги» кӯрсатувида эса қӯй ва сигир эгалари на арқонга ёпишишди, на йиғлаб-сиқташди…\nКелинг, аввал кӯрсатув бошидаги биз – фуқароларга жонажон ҳукуматимиз ғамхӯрлиги ҳақидаги қулоққа хуш ёқадиган гапларни эслайлик.\nКӯрсатув муаллифбошловчиси Ӯзбекистон фуқароларининг ҳуқуқлари қонуний ҳимоя қилиниши ҳақида роса оғиз кӯпиртирди.\nМен қувонганимдан кӯрсатувни иштиёқ билан томоша қила бошладим.\nБирпасдан кейин иштиёқдан асар ҳам қолмади. Суд ижрочилари гоҳ у ҳовлига, гоҳ бу ҳовлига кириб, газ ё бошқа коммунал хизматлардан фойдаланганлиги учун пулини тӯлай олмаган одамларнинг пулга чақиладиган буюмларини, қӯй-молларини хатлай бошлашди.\nБиттасининг уйида қӯйи бор экан. Хатлашди ва агар фалон кунгача қарзини тӯламаса, қӯйи сотилиб, пули даъвогар ташкилот ҳисобига ӯтказилишини айтишди.\nБошқа бирининг сигири хатга тушди.\nМен бир нарсага ҳайрон бӯлдим.\nКӯрсатувда қӯйи ё сигири олиб чиқиб кетилаёган хонадонларнинг эркаклари кӯрсатилди, холос. Балки улар оила бошлиғи бӯлгани учун элга кӯрсатилиб, мазаммат қилингандир.\nБалки… балки биттагина соғин сигирини олиб кетишаётганда, болаларининг сут-қатиқсиз қолишларини ӯйлаб уввос кӯтарган аёлни кӯрсатишни исташмагандир…\nБир хонадоннинг газдан фойдалангани учун қарзи 5 миллион сӯмдан ошиб кетибди.\nБу хонадондаги машина ҳужжатлари олиб қӯйилди.\nОила бошлиғига машина давлат автомобил назоратининг жарима майдончасида сақланиши, агар беш кун ичида қарз тӯланмаса, сотилишини тушунтиришди.\nОила бошлиғи - ӯрта ёшдан ӯтиб қолган киши қимтинибгина ниманидир сӯради.\nМен унинг авзойини кӯриб, беш кун ичида пулни қандай топиб бериб, машинасини қайтариб олишни ӯйлаётганлигини сездим.\nСуд ижрочилари айтган жарима майдонида сақланган машиналар учун кунига, соатига пул олишларини билганимдан, газга пул тополмаган одамнинг қарзига яна қарз қӯшилишини ӯйлаб, хунобим ошди. Яна қӯшним нега тажанг бӯласиз, дейди? Мен тажанг бӯлмай, ким тажанг бӯлсин?\nБошловчи фуқароларнинг қонун олдидаги бурчини эслатиб турди. Бу бурч нималигини яхши тушунаман. Газ, электр пулини, солиқларни тӯлаш учун ҳаммамиз мажбурмиз.\nЛекин тирикчилик мушти тӯрт томондан ӯқталиб турган пайтда, кийим-кечакни гапирмайман, озиқ-овкат нархи тобора ошиб тургандан кейин маош ё пенсиядан пул орттириш ҳам осон эмас-да!\nЭнди «Қонун устуворлиги»да қонунни ҳурмат қилмасликда айбланган андижонлик ва наманганликлар нима қилишаркин?\nӮз-ӯзимга тасалли бераман. Э, газ бӯлмаса нима? Ана минг-минглаб одамлар ӯтин, тезак ёқиб ӯтиришибди-ку. Ҳе, ёзнинг ғанимат кунларида таппи тайёрлаб олинглар.\nСоғин сигир бӯлмаса, ота гӯри қозихонами? Болаларинг сут-қатик ичишмаса, ичишмас, қаймоқ ейишмаса, ейишмас. Ана, нон-чой, қанд-шакар билан қорин тӯйдираётганлар ӯлганлари йӯқ-ку!\nЭ, нималар деяпман? Шакар қаерда? Нархи икки баравар ошиб кетган бӯлса? Қӯшним тӯғри айтади: тажанглик ёмон, айтар гапингни ҳам билмай қоласан, баъзан.\nЭ, ўргилдим, қонунингдан ҳам, устиворлигидан ҳам «дилбузаринг»дан ҳам!\nИшдан ҳайдалган ўзбек журналистлари маҳкамага мурожаат этишди


Саддам Ҳусайннинг судланиши матбуот диққат марказида\nИроқ собиқ Президенти устидан бошланган судловни ёритган нашрларнинг аксарияти Саддам Ҳусайннинг суд залида ўзини қандай тутгани ҳамда унинг ташқи кўринишига тўхталди.\n"Мен Саддам Ҳусайн, Ироқ республикаси Президентиман", деб жавоб берди у судянинг саволига,- деб ёзди Австрияда чиқадиган "Die Presse" газетаси. Унинг ташқи кўринишини газета мана бундай тасвирлади: "Kеча собиқ ҳукмдор Бағдодда суд ҳузурида ҳозир бўлди. Соқоли текисланган, қовоқлари шишинқираган Саддам гўёки ўзининг соясидай кўринарди".\nАвтрияда чиқадиган газета Бағдод суди биноси олдида соқчилик қилаётган полициячи аёлнинг сўзларини келтиради: "Мен Саддамни яхши кўраман. У кучли одам ва мен уни судга олиб кетаётганларини кўришни истамайман. Мен учун у жиноятчи эмас, миллат рамзидир".\nРойтер ахборот агентлиги эса, Бағдоднинг Садр деб аталувчи мавзеи аҳолиси орасида сўров ўтказган. "Садр мавзеи - Ироқ пойтахтининг энг қашшоқ қисмларидан бири, бу ерда, асосан, собиқ диктатор даврида қувғинга учраган шиалар истиқомат қилади", деб маълумот беради Ройтер мухбири. У билан суҳбатда бўлганлардан бири – Али Хасан шундай деган:Саддам Ҳусайнни дунёдаги бошқа барча жиноятчилар қатори судлаш керак. У жиноий ишларнинг устаси фаранги, эди.\nМана бу эса шу ерлик Бушра исмли аёлнинг айтганлари:Суднинг қандай ҳукм чиқаришини хоҳлайсиз, дейсизми? Ўлимга ҳукм қилсин Саддамни. Уни Бағдод марказидаги хиёбонда осиб қўйишсин. Ўғилларимизни нима қилганини биласизми? Ёқиб ташлаган. Менинг икки жияним бедарак йўқолган. Ҳеч қандай айблари йўқ эди. Ҳалигача излаймиз уларни.\n"Ироқнинг собиқ Президенти устидан ўтказилажак суд халқаро юридик стандартларга мос бўлади". Бу Саддам Ҳусайнни судлаш учун тузилган махсус трибунал раҳбари Салим Чалaбийнинг "BBC"га берган суҳбатида қилган баёнотидир. Бироқ, айни пайтда Саддам Ҳусайн ҳимоячилари вакили фикрича, "суд жараёнининг Ироқда ўтказилиши суднинг мустақиллигини таъминлай олмайди".\nЛондонда нашр этиладиган "Financial Times" ҳам Саддам Ҳусайн устидан бошланган судловга тўхталди ва молиявий нашрга хос ибора ишлатиб, "Ҳусайннинг Ироқ халқига ҳақ тўлаш пайти бошланди", деб ёзди.\nГазетага кўра, Ироқнинг келажаги қандай бўлиши, бу мамлакатда қонуннинг қай даражада устувор бўлиши, судлов тизимининг қай даражада мустақил бўлиши Саддам Ҳусайн устидан бошланган судловнинг қандай ўтишига боғлиқдир. "Тўғри, собиқ ҳукмдорнинг жинояткор эканлигига шубҳа йўқ, бироқ, судлов очиқ ва адолатли бўлмоғи даркор", деб ёзди "Financial Times" ўзининг редакцион мақоласида.


Танзила Нарбаева “қизил”га айланган туманга борди. Хўш, туман нега қизил? (фото+видео) - EFFECT.UZ\nТанзила Нарбаева “қизил”га айланган туманга борди. Хўш, туман нега қизил? (фото+видео)\n. 22:47 | 12.10.2020\nЖорий йилнинг 2 октябрь куни халқ депутатлари Янгиқўрғон туман Кенгашининг навбатдаги сессияси бўлиб ўтди. Сессияда Сенат Раиси Танзила Нарбаева иштирок этиб, нутқ сўзлади. Ушбу сессияда Effect.uz ходимлари ҳам иштирок этди.\nМаълумки, Президентининг тегишли қарорига асосан ҳудудларни ижтимоий-иқтисодий ривожлантиришни рейтинг баҳолаш тизими жорий этилган эди. Шунга мувофиқ, биринчи марта туман ва шаҳарлардаги иқтисодий кўрсаткичлар, тадбиркорликни қўллаб-қувватлаш муҳити, инфратузилма ва мавжуд ресурслардан фойдаланиш даражаси ўрганилди. Таҳлиллар асосида улардаги тадбиркорлик ривожи ҳолати “яхши”, “ўрта” ва “қониқарсиз” ҳудудларга ажратилди. Хусусан, 48 та туман ва шаҳардаги ҳолат “яхши”, 119 тасида “ўрта” ҳамда 33 тасида “қониқарсиз” деб топилган.\nЖорий йил 24 сентябрь куни давлатимиз раҳбари раислигида бўлиб ўтган видеоселектор йиғилишида ҳудудларни ижтимоий-иқтисодий ривожлантириш ва тадбиркорликка кенг йўл очиб бериш орқали аҳоли турмуш даражасини ошириш борасидаги ишлар танқидий муҳокама этилди. Бу борада нафақат жойлардаги имконият ва шароитлар, балки ҳудуддаги раҳбарларнинг масъулияти, уларнинг халқ билан ишлай олиш қобилиятига ҳам алоҳида тўхталиб ўтилди.\nХалқ депутатлари Янгиқўрғон туман Кенгашининг сессиясида республика бўйича ўтказилган рейтинг кўрсаткичларида “қониқарсиз” деб баҳоланган мазкур туман ҳокимининг ҳисоботи эшитилди.\nАҳоли жон бошига саноат маҳсулотлари ҳажми 551 минг сўмни ташкил этиб, вилоят кўрсаткичидан 2,6 марта кам, хизматлар ҳажми эса вилоят бўйича энг охирги ўринда. Ишлаб чиқарилган саноат маҳсулотларининг бор-йўғи 8,6 фоизи экспортга йўналтирилган. Вақтинча ишлаш учун хорижга кетганлар иқтисодий фаол аҳолининг умумий сонидаги улуши 17 фоиздан ортган. Битта бўш иш ўрни учун тўғри келадиган ишсизлар сони 21 нафарни ташкил этади.\nФаолият кўрсатаётган субъектлар таркибида 3 йилдан ортиқ фаолият кўрсатаётган тадбиркорлик субъектларининг улуши 56 фоизни ташкил этмоқда. Бундан кўриниб турибдики, ташкил этилаётган тадбиркорлик субъектларининг 44 фоизи 1-2 йилда ёпилиб кетмоқда. Уларнинг фаолиятига кўмаклашиш борасида давлат идоралари томонидан тегишли чоралар кўрилмаяпти. Рўйхатдан ўтган тадбиркорлик субъектларининг 61 фоизи 2020 йилнинг ўтган даври давомида умуман фаолият юритмаган.\nБундан ташқари, туман раҳбарларининг тадбиркорлик субъектларининг мурожаатлари билан ишлаш борасидаги ишлари ҳам қониқарсиз аҳволда, жумладан, ҳисобот даврида 59 та такрорий мурожаатлар келиб тушган бўлиб, бу бўйича вилоятда ҳар 1000 кишига тўғри келадиган энг юқори салбий кўрсаткич қайд этилган.\n“Бугунги муҳокамаларда кўрдикки, мазкур ҳудудда бу борада амалга оширилаётган ишлар қониқарли эмас. Президент томонидан фармон ва қарорлар қабул қилинмоқда, инвестициялар жалб этилмоқда, аммо жойлардаги раҳбарлар бунга тайёр бўлмаса, олиб борилаётган бу сиёсат ўзининг ижобий натижасини бермайди.\nШунинг учун ҳокимлар, секторлар раҳбарлари ишни тўғри ташкил этиб, биринчи навбатда, фаолияти тўхтаб қолган корхоналар фаолиятини тиклаш, янги корхоналар очиш, маҳаллийлаштириш дастури асосида импорт ўрнини қоплайдиган махсулотлар ишлаб чиқаришни йўлга қўйиш, экспортбоп маҳсулотлар ишлаб чиқариш, керак бўлса, туманнинг брендини яратиш ҳақида бош қотириш зарур. Бундан ташқари, йўл қўйилган камчиликларни бартараф этиш бўйича ишлаб чиқилган “йўл харитаси” лойиҳасини яна бир бор қайта кўриб чиқиш, унга депутатлар томонидан айтилган таклифларини киритиш зарур.\nҚолаверса, мавжуд муаммоларни ҳал этиш бўйича муддатлари аниқ белгиланмаган. Масалан, киритилган чора-тадбирларнинг 60 фоизида амалга ошириш муддати “доимий”, “йил давомида” ёки “йил якунига қадар” қилиб белгиланган. Қолаверса, туманнинг рейтингига салбий таъсир кўрсатган барча муаммолар киритилмаган, хусусан, вақтинча ишлаш учун хорижга кетганлар иқтисодий фаол аҳолининг умумий сонидаги улуши 17 фоиздан ортиқ бўлса-да, мавжуд ҳолатни яхшилаш бўйича аниқ рақамларга асосланган таклифлар акс эттирилмаган. Мурожаатлар билан ишлаш, ижро интизоми масалалари ҳам киритилмаган”, деди Сенат Раиси Танзила Нарбаева.\nШу билан бирга, Сенат Раиси ўз нутқида “йўл харитаси”га Бизнес омбудсман томонидан аниқланган 50 га яқин муаммоларни ҳал этиш масаласини ҳам киритиш, “яхши” ҳудудларнинг тажрибасини ўрганиш ва уларни оммалаштириш лозимлигини таъкидлади.\nБундан ташқари, халқ вакили сифатида ўз ҳудудидаги муаммоларнинг ҳал этилиши, айниқса, тадбиркорликни ривожлантиришга тўсиқ бўлаётган омилларни бартараф этилиши устидан депутатлик назоратини кучайтириш кераклиги қайд этилди.\nТуман ҳокими А.Нажмиддинов “йўл харитаси”ни 15 кун ичида қайта кўриб чиқишини билдирди. Шунингдек, сессияда секторлар раҳбарларининг ҳисоботлари эшитилди ва атрофлича муҳокама қилинди. Бундан ташқари, оммавий ахборот воситалари вакиллари учун матбуот анжумани ўтказилди. Журналист ва блогерларнинг саволларига батафсил жавоб қайтарилди. Шу билан Олий Мажлис Сенати Раиси Т.Нарбаеванинг Наманган вилоятига ташрифи якунланди.\nTeglar:Танзила Нарбаева, Янгиқўрғон\n“Бу ҳам учинчи Ренессансга ишончли пойдевор бўлади” – Ўзбекистонда интеллектуал мулк ҳимояси мустаҳкамланади\nМонополияга қарши кураш қўмитаси “Ўзавтомоторс”нинг бир ўзи билан курашмаяпти. “Эркатой”нинг орқасида Ҳукумат бор


Ғаройиб ҳодисалар изидан: “МУРДАНИНГ ТИШИ…” (Асаби бўшлар ўқимасин) - 20 Апреля 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nГлавная » 2019 » Aprel » 20 » Ғаройиб ҳодисалар изидан: “МУРДАНИНГ ТИШИ…” (Асаби бўшлар ўқимасин)\n1969 йили Житомир вилоятида 42 ёшли Дмитрий А. ни суд қилишди. У икки нафар қабр ўғриларини ўлдирганликда айбланарди. Учинчи ўғри эса, омади чопиб қочиб кетишга муваффақ бўлган ва ўшанинг ўзи милицияга хабар берган…\n… Январ кечаларининг бирида Дмитрий туш кўрди. У қабрда ётганмиш. Уни жуда кўп вақтлар аввал дафн этишган экан. Ажабланарлиси, у Дмитрий эмас, балки аср бошларида шаҳарни бошқарган катта лавозим эгаси эди…\nМана, орадан олтмиш йил ўтиб мурдадан фақат суякларгина қолганди…\nДмитрий бу тушдан сира ҳайрон бўлмасди. Лекин эртаси куни ҳам худди ўша туш такрорланди. Тобут тепасида қандайдир бегона одамлар пайдо бўлди. Улар уч киши эди… Тўсатдан тобут қопқоғини олишди-да, бир тарафга ирғитиб юборишди. Дмитрий ҳаммасини кўриб, сезиб турарди.\nУч бегона одам бир-бирлари билан шивирлаб гаплашишарди…\nДмитрий улардан бирини дарров таниди. Ўзи яшайдиган уйнинг учинчи қаватида туради. Ғирт пиёниста. Худонинг берган куни ичгани-ичган. Қўшнилар унга "Бутилкин” деб лақаб ҳам қўйиб олишган.\nЛекин Бутилкин нега қўлида омбур ушлаб олибди? Нима қилмоқчи?\nПиёниста қўлидаги фонарни ёқиб мурданинг тепасига келди ва хириллаган товушда шерикларига шипшитди.\n— Қара, бу ярамаснинг тишлари ҳақиқий тилла экан!..\nШу гапни гапириб Бутилкин омбурни мурданинг оғзига тиқди. Дмитрий оғриққа чидолмай тўлғона бошлади…\nБарибир ўғрилар унинг барча тилла тишларини суғуриб олишди-да, ташқарига ўзларини уришди. Дмитрий тупроқ тобут устига қандай келиб тушаётганини аниқ сезиб турди… Ҳа, улар қабрни қайтадан беркитиб қўйишди…\nЭрталаб уйғонди-ю, қўрқиб кетди. ¡стиқ қип-қизил қон. Дарров тишларини текшириб кўрди. Ие, олдинги иккита тиши қаёққа ғойиб бўлди?..\nДмитрий тушини эслади. Қизиқ, тушида мурданинг тишларини ўғрилар суғуриб олишди. Аммо Дмитрийнинг биронтаям тилла тиши йўқ. Нима ўзи бу?.. Ким унинг соғ тишларини суғуриб олди?.. Ҳа-а, демак, бу ҳақиқатан бўлган воқеа. Ҳозироқ пиёниста Бутилкинникига кириб текшириб кўради…\nБутилкин уйида экан. Квартира ичи сасиб кетибди. Бу ҳам етмагандек, ошхонада яна икки нафар эркак ғирт маст ҳолда мудраб ўтирарди…\nҲа, адашмаган. Уччаласи эди қабрга кирган.\nДмитрий Бутилкинни ёқасидан олиб ошхонага етаклаб кирди.\n— Тишим қани? Нимага менинг тишимни суғуриб олдиларинг? Мана, тишим йўқ. Топиб бер тишимни!..\nБутилкин қотиб қолди. Бир муддат кўзлари катта-катта очилиб Дмитрийга тикилиб тургач, беихтиёр бақириб юборди:\n— Мурда қайтибди!.. Мурда тирилиб қайтибди!.. Ҳой, қайтар тилла тишларини!.. Қайтар!..\nЎтирганлардан бири иккита тилла тишни Дмитрийнинг оёқлари остига ташлади.\n— Ол, тишларингни! — ранглари пахтадек оқарган Бутилкин Дмитрийга қичқирди. — Бор, гўрингга қайтиб кет!.. Қўрқитма бизни!..\nШу орада мастлардан бири ё қўрқувдан, ё бошқа сабаб билан Дмитрийга стулни отди. Яхшиям эгилиб қолди. Бўлмаса…\nАччиқланган Дмитрий худди ўша стулни олди-да, Бутилкиннинг бошига туширди. У шу лаҳзадаёқ жон берди. Шундан кейин стул иккинчи пиёнистанинг бошига келиб тушди. У ҳам мияси ёрилиб оламдан ўтди…\nБироқ учинчи эркак қочиб қолишга улгурди…\nДмитрийни икки кундан сўнг қамоққа олишди. У терговчига кўрган тушини айтиб берди. Бу кўрсатмалар прокуратура ходимларига етказилди. Прокуратурадагилар гарчи ҳайрон бўлишса-да, ўша қабрни очиб кўришга қарор қилишди. Ҳақиқатан скелетга айланган мурданинг иккита тилла тиши жойида йўқ эди. Экспертиза тишлар яқиндагина суғуриб олинганини тасдиқлаб берди. Шундан кейин Дмитрий билан шахсан хавфсизлик хизмати руҳшуносининг ўзи суҳбат қилди. Ҳамма айтганларини ёзиб олгач, қабрдаги мурданинг шахсини аниқлашга киришди. Маълум бўлишича, мурда 1901 йилда яшаган Головлев исмли катта бир лавозим эгасига тегишли экан…\nРуҳшунос терговга бундай воқеалар ҳақиқатан содир бўлиб туришини айтиб Дмитрийни озод қилишларини сўради. Унинг айтишича, одам ўлгандан сўнг руҳ бошқа бир танага ўтиб қолиши тарихда кўп бора тасдиқланган экан…\nДмитрий суд қарори билан озод этилиб, соғлом экани аниқ бўлса-да, вақтинчалик профилактика учун руҳий хасталиклар шифохонасига ётқизилди.\nКатегория: HIKOYALAR / HAYOTIY HIKOYALAR / XIKOYALAR / SEVGI HIKOYALARI / ХИКОЯЛАР / СЕВГИ ХИКОЯЛАРИ | Просмотров: 79 | | Теги: Hikoya, bo'lgan voqealar, хикоялар, xadislar, хадислар, HAYOTIY HIKOYALAR, Hikoyalar, ХАЙОТИЙ ХИКОЯЛАР, хикоя, булган вокеалар | Рейтинг: 0.0/0


Олтинсой туманига янги ҳоким тайинланди - xabar.uz\n23.06.2019 13:34 0 1789\nБугун, 22 июнь куни Халқ депутатлари Олтинсой тумани Кенгашининг навбатдан ташқари сессияси бўлиб ўтди. Унда туман Кенгаши депутатлари, вилоят ва туман ҳокимликлари вакиллари, корхона ва ташкилотлари раҳбарлари иштирок этди. Уни вилоят ҳокими Тўра Боболов бошқариб борди. Бу ҳақда Сурхондарё вилояти ҳокимлиги матбуот хизмати маълум қилди.\nСессияда ташкилий масала кўрилди. Бойниязов Эркин Бозорович Олтинсой тумани ҳокими вазифасидан озод қилинди. Ўзбекистон Республикаси Иқтисодиёт вазирлигининг ҳудудларни комплекс ривожлантириш дастурларини мувофиқлаштириш бошқармаси бошлиғи вазифасида ишлаб келган Жумаев Алишер Туробович Олтинсой тумани ҳокими этиб тасдиқланди.\nЖамият 21/04, 20:13


Эркаклар диққатига: оила тинчлиги сизнинг қўлингизда! - Ayol.uz\nЭркаклар диққатига: оила тинчлиги сизнин...\nЭркаклар диққатига: оила тинчлиги сизнинг қўлингизда!\nFeruza 05.07.2017 17:27 1252 01\n«Аёлим билан охирги пайтларда кўп тортишиб қолаяпмиз. Уни хафа қилиб қўяётганимни биламан. Узр-маъзур қилиб ярашиб олсак ҳам, кичик тортишувларимиз бир-бирига уланиб, катта жанжалга айланишидан, оилавий хотиржамлигимни йўқотишдан хавотирдаман...» Бу ўйлаб топилган гаплар эмас, таҳририятга бўлган мурожаат! Мурожаат эгасига, аввало, раҳмат айтиб, руҳшунос Барно ИЛҲОМОВАнинг оила мустаҳкамлиги йўлида эркаклар билиши керак бўлган тавсиялари билан таништирамиз.\n«Нега уришиб қолаверамиз?»\n1-сабаб: темперамент. Психологияда темперамент тушунчаси бор. Унга кўра инсонлар тўрт тоифага бўлинади: сангвиник, холерик, флегматик ва меланхолик. Уларнинг ўзаро муносабатлари ҳам ўзига яраша бўлади. Яъни қайсиларидан бир-бири билан осон тил топишади, баъзиларида эса бир-бирини тушуниш бироз қийин кечади. Бу яшаб бўлмайди, ўртада севги йўқ, дегани эмас. Севиш табиий, қайсидир нуқталарда тил топишиш ҳам мумкин. Фақат бир-бирининг феълини тушуниш қийин кечади. Дейлик, эр — холерик. У ҳамма ишини тез бажаради, аммо сифат масаласида бироз оқсайди. Флегматик хотин эса секин иш қилади, лекин ҳаммасини маромига етказади. Эрнинг тилига «Сен кўйлагимни дазмол қилгунингча, мен ошга бориб, қайтиб ҳам келаман», деган танбеҳ кўчади-ю орада гап қочади. Демак, қайси тоифага мансублигингизни ўрганиб, ўзига хосликларингизни инобатга олиб, муомала қилсангиз, олам гулистон (темперамент мавзусига кейинги сонларимизда батафсил тўхталамиз)!\n2-сабаб: оилада ролларнинг аниқ тақсимланмагани. Яъни эр ва хотин ўз вазифаларини билмайди, бурчларини тўла адо этмайди, маъсулиятни доим иккинчи томонга юклайди, натижа эса бақир-чақир. Олдини олиш учун ўз вазифаларингизни дўндириб бажаринг, кейин жанжалга нима сабаб бўлаётганини аниқлаб, уни бартараф этинг.\n3-сабаб: ўзига бўлган ишончнинг пастлиги. Ҳар иккала томонда ҳам бу ҳолат кузатилса, уйингиз жанжалнинг инига айланиши ҳеч гапмас. Чунки ўзига нисбатан паст баҳо берувчи киши ўзини жуда ёмон ҳис қилади ва ишончни ёнидаги одамни азоблаш, унга юқоридан назар солиб, камчилигини топиб, танқид қилиш билан оширмоқчи бўлади. Бу ўринда эркак ҳам, аёл ҳам ўз устида ишлаб, шахсий сифатларини шакллантириши керак. Балким, мутахассис кўмаги зарурдир.\n4-сабаб: оилавий кризис даври. Оилавий ҳаётнинг маълум бир босқичларида айрим сабабларга кўра инқироз даври кузатилади. Масалан, биринчи йилликда мослашиш даври бўлгани, учинчи йилликда эса фарзанд туғилгач, аёл эътиборининг катта қисми боласига қаратилиши, эр-хотинга ота-оналик вазифа-бурчлари юклангани сабаб ҳам тушунмовчиликлар юзага келиши мумкин. Уларни биргаликда, муҳаббат ва сабр, тушуниш ва ҳурмат билан енга оласиз!\n1-шарт. Сизни уйлантириб қўйишмасин, УЙЛАНИНГ! Яъни оилавий ҳаётга, уни бошқариш, таъминлаш, фарзанд тарбиялашга маънан ва моддий жиҳатдан тайёр бўлгач, оила қуринг. Мажбурият юкининг остида эмас, масъулиятни ҳис қилиб, турмуш остонасига қадам ташласангиз, муаммолардан ҳимояланасиз!\n2-шарт: аёллардаги ўзига хосликни тан олинг. Яъни бизнинг ҳис-туйғуларга таяниб иш кўришимизни қабул қилинг. Бироз ваҳимачи, шошқалоқ, таъсирчан, қизиқувчан ва талабчанлигимизни биламиз. Шунақа яратилган бўлсак, нима қилайлик? Сиздан нимагадир ваъда олиб, то у амалга ошмаганунча тинчимаслигимиз, сизни ҳам шоширишимиз бор гап. Шундай кезларда жаҳлингиз чиқмасин. Бу сизни яхши кўрмаслигимиз эмас, асабингизни эговлашни ёқтиришимиз ҳаммас, ҳис-туйғуга берилувчанлигимиздандир.\n3-шарт: оила бошлиғи бўлинг. 2-шартдан кўриб турибсизки, бизнинг қўлимизга тизгинни тутқазиб бўлмайди. Қўйиб берсангиз, ойга ҳам учгимиз келади. Уйда ҳар доим ҳар қандай масалада охирги ва энг оқил сўзни сиз айтинг. ОИЛА БОШЛИҒИ деган сўзнинг мағзини чақинг. Бу «хотинни қаттиқ ушлаш керак» деган машхур маслаҳат эмас. Гул кўчатини қўлингиз билан маҳкам қисиб ушласангиз, у нобуд бўлади-ку ахир. Бошлиқ бу –– тасарруфидаги корхонани бошқариш, уни ривожлантириш, юксалтириш учун оқилона қарорлар чиқаридиган, уларнинг ижросини таъминлайдиган шахсдир. Сиз ҳам шундай бўлинг. Оилангизнинг бугунидан эртасини, эртасидан индинини чиройли ва яхши қилишга ҳаракат этинг.\n4-шарт: тақиқларингиз ўрнини тўлдиринг. Ҳар бир қиз турмушга чиқар экан, ҳатто, уни мажбурлаб узатишаётган бўлишса-да, «Бўлажак умр йўлдошимнинг уйида тиниб-тинчиб кетай», дея ният қилади. Шунинг учун итоаткор бўлади, нима десангиз, лаббай деб адо этади, кўзингизга қараб туради. Ўзингизни хон, уни қул санаманг. Ниманидир чекласангиз, унинг ўрнига нимадир қилиб, кўнглини кўтаринг. Айтайлик, тоғасининг қизининг тўйига жўнатмадингиз. Қариндошларини кўролмаганидан, тўйга бориб, ўйнаб-кулиб келолмаганидан, бунинг устига «Тушган жойинг яхши экан, мана, жўнатишибди», деган эътирофни эшитмаганидан хафа келинчакка ҳеч бўлмаса, битта шоколад кўтариб келинг. «Раҳмат сенга, айтганимга кўнганинг учун», дея қўлига тутқазганингизда, унинг сизга бўлган ҳурмати чандон ошади! Бўлмаса, доимий тақиқлардан бир куни сабр косаси тўлади. Хуллас, аёлимнинг фидокорлигини қадрлаяпманми? Бунинг эвазига мен унга қандай жавоб қайтараяпман, дея мулоҳаза қилинг.\n5-шарт: психологик эҳтиёжлар. Булар қуйидагилар.\n1. Гапириб, маза қиламиз. Кўрган воқеа-ҳодисаларимизни кимгадир тўлиб-тошиб сўзлаб берсак, енгил тортамиз. Илтимос сиздан, кунига ақалли ўн беш дақиқа бизни эшитинг. Нимагадир оғиз жуфтлаганимизда «Эй...» дея қўл силтасангиз, эртага сизга чиройли муомала қилишга ўзимизда куч тополмай қолишимиз мумкин.\n2. Ҳар куни мақтов эшитишни истаймиз. Кунда бир марта бўлса ҳам, «Чиройлисан», «Қўлинг бирам ширин!» «Меҳрибонсан» деган сўзларни айтсангиз, осмонларга учиб кетамиз, албатта, сиз билан бирга!\n3. «Мен севимлиман!» Шу туйғуни ҳис қилишимизга имкон беринг. Ҳар куни дил изҳори кутмаймиз. Ҳафтада, ойда бир «Борингга шукр, хотин!» «Сени қандай яхши кўришимни билсанг эди» деган гаплар дилингиздан тилингизга кўчиб турса, оиламиз янада мутаҳкамлашади.\n4. Совға кайфиятимиз калити. Аслида, оиладаги тинчлик аёлнинг кайфиятига боғлиқ. Унинг кайфияти аъло бўлса, қозонингизда ширин овқат қайнайди, уйингиз саришта бўлади, болаларингизнинг кўзи кулиб туради, сизни «Яхши келдингизми, дадаси», дея кулиб кутиб олади. Бунинг учун эса фақат туғилган кун ва 8 Мартда эмас, кунора кичик-кичик совғалар билан бизни хушнуд қилинг. Ишдан чиқиб, бозорлик қилганингизда биз яхши кўрган ниманидир харид қилинг. Пистами, конфетми ё шоколад? «Бу сенга, ойиси!» деганингизда, «Эрим кўча-кўйда ҳам мени ўйлаб юраркан, нимани яхши кўришимни биларкан», дея ўзимизда йўқ хурсанд бўлиб кетамиз.\n6-шарт: тарози палласини тенг ушланг. Аслида икки аёлнинг ўртасида туриб, уларни муросага келтириш ҳам бир санъат! Бири сизни дунёга келтирган волидангиз, бири авлодингиз давомчиларининг онаси, ахир! Аввало, бир томонга тўлиқ оғманг. Адолатли бўлинг. Ким биринчи шикоятни бошласа, билингки, муаммода унинг айби каттароқ. Эшитганингизга дарҳол ишониб, аёлингизни уриша кетманг ё онангизга қарши борманг. Иккисининг ҳам феъли сизга аён, шунга яраша муомала қилинг. Қарзингизни ҳам, фарзингизни ҳам унутманг.\n7-шарт: босиқ ва мулоҳазали бўлинг. Нимадир хато қилсак, ё айтганингиз ёдимиздан кўтарилса, дарров камситишга, уришишга, ҳақоратлашга тушманг. Аввало вазиятни ўрганиб, кейин хулосангиз билан ўртоқлашинг. Шунда камчилигимизни дарров бартараф қиламиз.\n8-шарт: ҳозир ва шу ерда яшанг. Ўтган ҳафтадаги шўр овқатни, кечаги кун ўртангизда гап қочганини ҳадеб «чайнаманг», хотинингизнинг юзига солманг. Бу аёлларга хос одат ва фақат зараримизга ишлайди, аслида.\n9-шарт: қўл кўтарманг! Аёлингиз жаҳл отига миндирган бўлса ҳам, заифага асло қўл кўтарманг. Бу сизнинг ожизлигингиз бўлади, ҳурматингизни тўкади, аёлнинг кўнглини совутади. У сизнинг жуфти ҳалолингиз, болаларингизнинг онаси, рафиқасини жисмонан ва руҳан хўрлаш эр кишига ярашмайди!\nОлимлар газли сув буйрак учун хавфли...\nЙўталдан уй шароитида қутулиш усуллари\nОлимлари қон босими ошишига қарши нано-д...\nҚандай қилиб касалликка чалинишдан ҳимоя...\nОлимлар газли сув буйрак учун хавфли эканлигини аниқлашди


15.03.2019 15:08 Чоп этиш версияси\nРеспублика Гидрометеорология марказининг хабар беришича, 16 март куни Тошкентда ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 10-12, кундузи 22-24 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда ёмғир ёғади. Шарқдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 3-8, кундузи 16-21 даража илиқ бўлади.\nБухоро ва Навоий вилоятларида ҳаво ўзгариб туради, кечқурун ёмғир ёғиши мумкин. Шарқдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 7-12, кундузи 18-23 даража илиқ бўлади.\nТошкент, Самарқанд, Сирдарё ва Жиззах вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 7-12, кундузи 18-23 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 7-12, кундузи 20-25 даража илиқ бўлади.


Саида Мирзиёева: «Мактабларда мавжуд камчиликларни тузатмай туриб, мажбурий форма талаб қилинишига ҳали эрта деб ўйлаймиз» | Azon.uz - Ахборот-таҳлилий портал\n15:32 31.05.2019 1255\nҚисқасини айтганда - олдин шароит, кейин талаб.\nАлбатта, бу осон иш эмас. Издан чиққан таълим тизимини тузатиш жуда катта маблағ, бир неча йил вақт ва илмий ёндашувни талаб қилади. Бу йўлда хатолар ҳам бўлиши мумкин, чунки бу жараён. Бироқ ҳозир шу ишларни бошламасак, эртага масала мураккаблашади.\nХуллас, бу йўлда барчамиз ҳамжиҳат бўлиб ҳаракат қилишимиз керак. Мутасадди вазирлик ва идоралар мутахассислари томонидан юқоридаги масалалар юзасидан Ҳукуматга тегишли таклифлар киритилди.\nЎзбекистон Президенти Администрацияси ҳузуридаги Ахборот ва оммавий коммуникациялар агентлиги директори ўринбосари\nСаида Мирзиёева Мактаб формаси Махсус Долзарб\n11:30 20.06.2019 463


Латифанинг додасига кеб қолинг! 10.01.2017, 16:30 | Ҳажвия ва латифалар Бир киши хотини вафодор эканини текширмоқчи бўлибди. Ишга кетгандек бўлиб, кўчада беркиниб турса, хотини чиройли кийиниб, уйидан чиқибди-ю, битта машинага ўтириб кетибди.\nЭри ҳам билдирмасдан, таксига ўтириб, секин ўша машина орқасидан кетаверибди.\nХотини бориб, бир тунги клубга кириб кетибди. Бояга эркак таксичига:\n— Оғайни, анави кириб кетган аёл, менинг хотиним бўлади. Шундоқ ичкарига киргин-да уни олиб чиқ, истаган пулингни бераман, — дебди.\n— Гап йўқ, ҳозир олиб чиқаман! — деб кириб кетибди. Бироздан кейин таксичи бир аёлни қўлидан ушлаб олиб чиқиб, — Ака, мана буни ушланг! — деса, эр:\n— Эсинг жойидами? Бу мени хотиним эмас-ку! — дебди.\n— Сиз ушлаб туринг, қўйиб юборманг! Бу менинг хотиним. Ҳозир сизникини олиб чиқаман, — дермиш\nБир йигит дўстига дебди:\n— Юзингга нима қилди? Ҳамма ёғинг тирналган!\n— Қизларни деб урушдим.\n— Ким билан бўларди, хотиним билан-да!\nРесторанда икки йигит ён столдаги кетворган қизларни томоша қилиб ўтиришибди. Биринчиси:\n— Юр танишмимизами?\n— Дўстим бирпаст кутиб тур, олдин столга пулини тўлашсин.\nДемак, бундай! Янги 2017 йилда:\nДеҳқонларга — ер майдонлари,\nХизматчиларга — фабрика, заводлар,\nТурмушга чиқмаганларга — совчилар,\nИшсизларга — кира учун Матиз,\nНорозиларга — бир шапалоқдан!!! Бор совғам шу…\nВрач — касал бўлсангиз хурсанд бўлади.\nМилиция — жиноятчи бўлсангиз,\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:4 × 3 = Диққат! Диққат!\nБугун ўқилган саҳифалар: 11 321Бугун кирувчилар сони: 2 775Кеча кирганлар сони: 15 013 Copyright © hordiq.uz 2017. Barcha huquqlar himoyalangan.


Марказий Осиё ЕИ учун қийин минтақа бўлиб қолади\n11 май 2021, Тошкент вақти: 09:36\nhttp://tbn0.google.com/images?q=tbn:rIQ7PqBpxT_z7M:http://www.deleri.ec.europa.eu/eu_Img.jpg align= “Европа Иттифоқининг Марказий Осиё бўйича стратегиясининг ижроси йил давомида қониқарли амалга оширилди. Йил давомида Марказий Осиё давлатлари билан сиёсий мулоқот ва устивор йўналишлар бўйича ҳамкорлик даражаси жадаллашди.\n23 июнь куни Европа кенгаши ва Европа комиссияси томонидан эълон қилинган қўшма ҳисоботда айнан шундай хулоса қилинади.\nУшбу ҳисоботда ЕИ томонидан ўтган йилнинг июнь ойида қабул қилинган Марказий Осиё стратегияси натижалари сарҳисоб қилинган. Ушбу натижалар эса ЕИ ва МО давлатлари ўртасидаги муносабатларнинг асосий кўрсаткичи ҳисобланади.\nМарказий Осиё давлатлари билан муносабатларни ривожлантириш йўлида ЕИ бу минтақага бериладиган ёрдам миқдорини икки баробар ошириб, 2013 йилгача бу мақсад учун 750 миллион евро ажратади.\n“Бундан ташқари, минтақа давлатларида инсон ҳуқуқлари, демократия ҳамда фуқаролик жамиятини ривожлантириш бўйича мулоқотлар давом эттирилиши режалаштирилмоқда. Ўз навбатида, минтақа давлатларидаги таълим, суд-ҳуқуқ тизимини ислоҳ этиш, экология ва наркотик моддаларга қарши кураш масаласи ҳам ЕИ диққат марказида қолади”,- дейилади ҳисоботда.\nРасмийлар даражасидаги учрашувлардан ташқари фуқаролик жамияти ва ОАВ вакиллари ўртасидаги мунтазам учрашувлар рағбатлантирилади.\nҲисоботда қайд этилишича, айни пайтда Европа давлатларининг минтақадаги элчихона тармоқлари кенгайиб бормоқда.\nБироқ бугунги кунда ЕИнинг Марказий Осиё бўйича сиёсатида ҳамма нарса ойдек равшан эмас. Бу сиёсатнинг истиқболи шубҳа остига олинаётган бўлса, ЕИнинг авторитар давлатлар билан бошлаган мулоқот усули кескин танқид қилинади. Бу ва бошқа масалаларга ЕИ ва Марказий Осиё муносабатларини мониторинг қилиш дастури таҳлилчиси Жос Бунстрага ойдинлик киритди.\n“Бир йил аввал Германия ташаббуси билан Марказий Осиё стратегияси қабул қилингани яхши бўлган. Боиси, унгача деярли ҳеч нарса йўқ эди. Анча умумий характерга эга бўлган бу стратегия асосида минтақанинг беш давлати билан алоҳида икки томонлама ҳаракат дастурлари қабул қилинди. Йил давомида қилинган бу ютуқни ижобий баҳолаган бўлардим. Бироқ танқидий жиҳати шуки, бу ҳужжатларнинг барчаси ёпиқ бўлиб қолаётир. Бу ҳужжатлар авторитар давлатлар билан имзоланган бўлса, европаликлар у ерда нима ёзилганини билиши шарт”,- деди Жос Бунстрага.\nБироқ ЕИ ва МО давлатлари билан имзоланган ҳужжатларнинг ошкор қилинишидан долзарброқ муаммолар ҳам талайгина. ЕИнинг, айниқса, Ўзбекистон режими билан мулоқотлари доимий равишда инсон ҳуқуқларини ҳимоя қилиш гуруҳлари томонидан кескин танқид остига олинганди. Зеро, мамлакатдаги инсон ҳуқуқлари аҳволи, Андижон қирғини ва ЕИ санкциялари халқаро жамоатчилик эътиборидан тушмаётир.\n“Бу борада конкрет қадамлардан кўра, кўпроқ муғомбирона сиёсат кузатилди,– дея сўзида давом этади таҳлилчи. - Танганинг бошқа томони шундан иборатки, алоқа каналларини сақлаб қолиш жуда муҳим эди. Чунки агар санкциялар туфайли гаплашмай қўйилганда уларга ҳеч қандай таъсир қилиб бўлмасди. Лекин барча мулоқотлар жуда танқидий бўлиши керак эди”.\nЖос Бунстрага ЕИнинг Марказий Осиё бўйича сиёсати истиқболлари ўзи учун мавҳум қолаётганини айтди. Бироқ у ЕИ Марказий Осиё сиёсатининг жадаллашиши тузилманинг у ердаги энергия захираларига қанчалик йўл топилишига боғлиқ бўлиб қолишини таъкидлади.\n“ЕИ бошқа давлатларга нисбатан ҳар доим ўз қадриятларига таяниб сиёсат юритади. Лекин бу минтақа бир томондан жуда зарур энергия захираларига жуда бой бўлса, бошқа томондан бу ердаги ҳукуматлар қилаётган ишлар Европа қадриятларига мутлақо тескаридир. Бу бўлиниш жуда катта бўлгани сабабли МО давлатлари ЕИ учун жуда қийин минтақа бўлиб қолади”,- деди Жос Бунстрага.


Эркин Аъзам. Пиёда (ҳикоя) | www.ziyouz.uz\nБош саҳифа Ўзбек насри онлайн антологиясиЭркин Аъзам (1950)Эркин Аъзам. Пиёда (ҳикоя)\nЭркин Аъзам. Пиёда (ҳикоя)\nБу ўртада ким ёмон десангиз — Бердибой ёмон! Бердибой бемеҳр, Бердибой отабезори, онабезори, Бердибой укаларини хушламайди, уларга ёв, ота уйидан ҳам қочгани қочган — ёмон-да Бердибой! Номи ёмонга чиққан. Азалдан. Эскилик сарқити у. «Ҳой, шошманглар, биродарлар, унчалик эмасдир-ов, нима, энаси буни ёмонликка туққанми, буниям кўнглида бирон дарди-даъвоси бордир, айтсин, эшитайлик!» дейдиган мардуми мусулмон қайда! Алам қилар экан: ахир, у ҳам одам, шу замоннинг одами, шу ҳаводан нафас олади, иккита мунчоқдек-мунчоқдек қизалоғи бор; бировдан камдир, бировдан зиёд рўзғор қилса, ҳеч кимдан нон-ош сўрамаса, баъзиларга ўхшаб пиёда юрмаса — эскироқ бўлса ҳамки, майли-да, тагида уч оёқли улови тайёр! Фақат, фақат…\nМана, у одатдагидек, бозор-ўчарини кажавага жойлаб, энди мотоциклини ўт олдирмоққа чоғланган эди, кимдир чақириб колди:\n— Хўв Бердибой!\nУкаси, тўртинчи синфда ўқиётганида туғилган, ўн ёшлар кичик бир тирмизак — Самандар; қаватида ўзига ўхшаш иккита шотири, юқори гузардан велосипед суриб келяпти.\nБердибой ёнбош бўлиб мотоцикл эгарига суянаркан, ғижинди: «Парда Қурбоннинг тарбияси-да!»\n— Санам ўқишга кетяпти! — деди Самандар шайтонаравасидан тушар-тушмас, бир оёғида ҳаккалаб.\n— Суюнчи берайми шунга?!\n— Тошкентга! — Самандар баттар ғашига тегмоқчидек тиржайди. Бердибой ғазабини яширолмади:\n— Отанг-чи, Парда Қурбоннинг ўзи-чи, ўқишга бормасмикан у?!\n— Отам супада эски китоб ўқиб ўтирибди, — деб жавоб қайтарди бола парво қилмай.\n— Ўқисин, кўпроқ ўқисин — имонига фойда!\nБердибой мотоциклини тариллатиб бозор дарвозасидан чиқди-ю, катта кўчада қаторлашиб ўтаётган машиналар баҳона, иккиланганча туриб қолди. Ниҳоят, бир қарорга келиб, бундан уч ой аввал «қайтиб қадам боссам!..» дея қасам ичиб кетган уйлари тарафга солди йўлни.\nБостирма тагида, бўйин-бошини каттакон эски шолрўмол билан танғиб, қўлида рапида, икки юзи тандирдан янги узилган кулчадек қизариб-бўғриқиб нон ёпаётган онаси уни:\n— Эби, ўзимди саҳройи улимми? Араз-дуразинг ариб-тарқаб келдингми, болам? — дея, яхши танимаган бўлиб чап кафтини пешонасига соябон қилганча, кулимсираб қарши олди. — Ке, ке. Қизгиналаринг чопиб-чопқиллаб юрибдими? Ўзингди тан-жонинг соғми? Ойрўзингди вақти хушми? Тиниқ кампир қалай? Ўтиргандир кенг яйловда кенгаш қуриб?\n— Яхши, ҳаммагинаси яхши, ой кулгандай! — деди Бердибой сабрсизлик билан. — Бу, Санамингиз ўқишга кетармиш, деб эшитдикми, апа?\n— Узанги шайлаб турибди-ку, акаси, билмасам. Шунга тўрттагина кулча қилиб берай, йўлда еб кетар деб, мана, эрталабдан бери сабил қолгур тандирга бош суқиб ётибман.\n— Тошкент деганлари анойи шаҳар эмас, апа…\n— Нима қилай? Йўлига хода солай десам, бу қилобининг феълини биласан, кейин уйда қолиб суягимни оқартиради. Қўй, улим, сен аралашма, борса борсин, ўқиса ўқисин! Бинойидай битириб келаётганлар камми! Ўзига инсоф берсин, де. Замонаси экан, начора! Мана, ўқимай мен нима бўлдим? Куним — кир ювишу нон ёпиш!\n— Апа-а, Тошкент катта шаҳар, деяпман!\nБу сафар онадан садо чиқмади, У индамай, бирин-кетин тандирдан узган патирларига косадаги сувдан сепиб, нарироққа — йиртиқ дастурхон тўшалган хонтахта устига қалаштириб ташлайверди.\n— Ҳа, аввал бориб анов одам билан сўраш, — деди бир маҳал.\nСамандарнинг айтгани тўғри чиқди: Парда Қурбон узумларини чумчуқ чўқиб битирган ишком тагидаги супада, пўстакни чаппа ташлаб, қаншарида кўзойнак, хирмондек бўлиб китоб мутолаа қилиб ётарди.\n— Э-ҳа, Бердибой, — дея оғир қўзғалиб, истар-истамас қаддини ростлади у. — Келинг. Болалар юрибдими? Момангиз дамлими?\n— Ўтирибди. Эски касали — кечаси оёғи оғрийди.\n— Иҳм, иҳм. Чўрт, бориш керак экан-да бир.\nКошки бу одам билан тузук сўрашиб бўлса, сўзлашиб бўлса! Юз оғиз гапирсангиз ҳам жавоб шу — «Иҳм, иҳм. Чўрт, чўрт».\nНимадан сўз бошлашни билмай Бердибой беихтиёр томорқага назар солди. Қаровсиз, ҳаммаёқ қаровсиз! Олмаларнинг таги юмшатилмаган, шохлари синиб, мевалари ерга тўкилиб ётибди — молга ем. Девор тагида ўсган икки туп анор — бебошбоғ гангиб юрган икки қўтир эчкига тайёр эрмак. Ҳовлига туташ кенг сайҳон сувсизликдан торс-торс ёрилиб, ажриқзорга айланган…\n— Анови ерни чопиб, бирон нима экиш керак эди, — деди Бердибой азбаройи гапни юриштириб олиш мақсадида.\n— Иҳм, чопиш керак, экиш керак, — дея маъқуллаб кўйди ота.\nКим чопади, ким экади? Эркашотирлари ҳар ёққа тўзиб кетган, боягидек кўча чангитиб, номаъқулнинг нонини кўзлаб юрибди. Бир умр чўт қоққан одамнинг ўзи бўлса, энди мана, мук тушганча эски китобларни ҳижжалаб ётибди — охиратнинг ташвишу ҳисоб-китоби билан машғул, бу дунёни сув босса босаверсин! Эрта бир кун бошига салла ўраб, соқолини кўкрагига тушириб намозхонлар қаторига кирса ҳам ажаб эмас. Анов болохонада улфати Барот Қосим билан бир ёнбошлаганда ярим қўйнинг гўштинию неча-нечалаб шишанинг тусини ўчирган даврлари эсида йўқ…\n— Ота, бу Гулсанам… — деб ғудранди Бердибой.\n— Ўқишга кетяпти у. Тошкандга, — деди Парда Қурбон китобидан кўз узмай. Шошма, ғурур билан айтдими шу гапни?\n— Майлими? Ўзи бошяланг юрарди…\n— Бошяланг? Қачон? Йўғ-э, Бердибой, ундай деманг!\nБу ёғини пардозлаб ўтирмади Бердибой — борини тилига чиқарди-қўйди:\n— Эр бўлса шу ердан ҳам топилар эди…\nОта ажабланган каби унга бир ўқрайди-ю, индамади, тағин китобига эгилиб олди.\n— Бердибой, ўзингизнинг синглингиз-а!.. — деди салдан кейин.\nНос яхши-да бундай пайтда, тилнинг тагига ташла-аб, кару гунг бўлиб ўтираверасиз! Айтгичингизни бўлса айтиб олдингиз!\n— Мана мен, акажон!\nБердибой ялт этиб айвон тарафга каради. Дераза тагида ётиб ҳамма гапни эшитган чоғи, панжарага суянганча, ҳеч нарсадан тап тортмайдиган бир важоҳат билан шўх-шаддод Гулсанам турарди. Бошяланг! Ана, кўрдинглар, мусулмонпар, айтмабмидим!\n— Йўл бўлсин, синглим? — деди Бердибой носини тупуриб.\n— Тошкентда пишириб қўйган эканми?!\n— Сизга саллалик, Ойрўзи чечамга паранжилик опкелмоқчиман!\n— Хўш, қандай ўқишга экан? — деди Бердибой унинг кесатиғини эшитмагандек, атай меровсираб. — Ўқиб ким бўласиз энди?\n— Художник-модельер! Бичиқчи рассом.\nБу сўзларни Гулсанам шундай оҳанжамали талаффузда, шундай бураб айтдики, тилгинасини суғуриб олгиси келди Бердибой.\n— Девор ағнаса, ичкари ағнасин, — деди мақол-маталсиз гапирмайдиган она тандир бошидан туриб орачи-муросачиликка тушаркан. — Майли, акаси, ўзимиздан ҳам чевар чиқсин-да. Бир кўйлак тиктириш — фалон пул! Келиб хотинингга, кизалоқларингга чиройли-чиройли нарсалар тикиб беради.\n— У ёқда кимникида турасан? — дея сўроғида давом этди Бердибой.\n— Кимникида бўларди, акам-чи, Музаффар акамникида!\n— Ҳа, Худо урибди!\n— Бу нима деганинг, улим! Бир қориндан чиққан уканг-а! — деди онаси супага яқинлашиб. — Уят бўлади. Ўзингникини ёмонласанг, ётнинг меҳри қочади, дейдилар. — У қўлидаги кўпчиб-сингиб пишган нондан бир чимдим узиб оғзига солди-да, чала ёзиғлиқ дастурхон устига қўйди: — Ол, нондан ол.\n— Сўнг Гулсанамга ўгирилди: — Сен, қиз, бундай айтишиб ўтиргунча, кириб тараддудингни кўр! Акангди одатини биласан: Тиниқ кампирди ўгитини еб, ўгитини ичиб катта бўлган бу саҳройи улим!\nЙўқ, Гулсанам заҳрини сўнгги томчисигача тўкмаса, нақ ўлиб қоларди!\n— Сиз, айтайми… — деди у Бердибойга чақчайиб қараб, — ўтган асрдан қолган одамсиз, акажон!\n— Бўпти! Бу замонда акалик қолмабди, укалик қолмабди. Буни суриштирмоқчи бўлган одам ўтган асрга қайтиши керак экан, бўпти, қайтамиз! — деди Бердибой ғарибнолалик билан. — Отанг рози, энанг рози, биз нима дер эдик, синглим? Биз бу уйдан этак силкиймизу чиқамиз-кетамиз-да!\n— Ўтир, ўтир! Қўзиларинг қўлингта қарайди, иккита иссиқ патир ўраб берай, — деди онаси кифтидан босиб. Сўнг ярим ҳазил, ярим чин оҳангда гинахонлик қилди: — Доим келиб уйимга бир ғавғо солиб кетасан-а, улим? Ҳаҳ, сенинг киндиккинангди кесган кампирди капагинаси куйсин!\n«Киндиккинангди кесган кампир…» Момамни айтяпти. Ёқтирмайди, ўлгудек ёмон кўради уни. Келинлигида кўп ситам ўтказган эмиш-да. Шу ялмоғиз кампирдан қутулай, ҳам ота-онамга яқин бўлай, дея қистайвериб, ахийри, шаҳардан уй-жой қилдирган отамга. Биз бўлсак қолаверганмиз у ёқда — ёлғиз кампирнинг қўлида, «ялмоғиз» кампирнинг қўлида… саҳройи бўлиб, ўгай бўлиб! Энди булар — шаҳарлик! Энди буларнинг оти — Музаффару Самандар, Гулсанаму Гуландом! Бизники бўлса… Берди, Бердибой! Ким берди, нима берди, нега?.. Энди апам бу ерни «уйим, менинг уйим» деб гапиради.\nПарда Қурбон бўлса миқ этмайди, «ҳа, уйинг, сенинг уйинг» дегандек, қулоқ қоқмай ўтираверади. Чунки рўзғорнинг тизгини, жами борди-келдиси апамнинг қўлида! Бу ишларни кўринг, э, дод-эй!\n— Йўқ! — деди Бердибой шитоб билан ўрнидан туриб. — Мен кетдим! Бошингизга ёстиқ қилинг патирингизни! Уйимда нон етарли, шукр! Бу ерда бизнинг бир чақалик қадримиз йўқ экан, билдик! Энди елкамнинг чуқури кўрсин уйингизни!\n— Бердибой, иҳм, Бердибой! Чўрт, чўрт… — дея базўр, танбалона бир қўзғалиб қўйди ота.\n— Сизди биламиз, яна ҳеч нима кўрмагандай, лабингизга кесак суртиб кириб келасиз уйимга — сизди биламиз! — деди она заҳарханда билан.\n— Бердибой! Чўрт, чўрт…\n— Ўтган сафар қасам ичмай, сув ичиб эдингизми? Яшанг!\nЎтган сафар… Бердибой тўлиб-тошиб кириб келган эди бу уйга. Музаффарбой кепти, укаси кепти! Тошкентда, институтда домлалик қиладиган укаси! Хотини билан кепти. Бир иззатига етиш керак! Токи, келинлари қойил қолсин, «эримнинг шундай акаси бор экан», десин! Бердибой мотоциклда марказга тушиб бозор оралади, уйига бориб семиз бир қўйни ётқизди. Меҳмонларни олиб кетгани келса, ҳовлида қандайдир қиз юрибди… Бошяланг, сочи қирқилган. Эгнида юпқагина, пиёзнинг пўстидан ҳам юпқа-е, енгсиз бир кўйлак, лозимдан-ку дарак йўқ. Келинлари шу эмиш! Онасини четга тортиб: «Апа, айтинг, — деди, — бобойди олдида буйтиб юрмасин!» «Уйлама, улим, бобой қарамайди». «Қарамасаям…» Анови арзанда Музаффарлари-чи, Музаффарлари? «Э, Бердибой-э, қип-қизил чудаксиз-да!» дейди кулиб туриб. Хотинини уйга олиб кириб оч биқинига солишнинг, «ака, тўғри айтасан», дейишнинг ўрнига!\nОнаси рост айтади: ўшанда, аразлаб кетаётганида ичган қасами — қасам бўлмай, сувмиди?! Ҳаҳ, хом сут эмган банда!\nБердибой дарвозадан чиққач, ҳайратидан ёқа ушлаб қолди. Ё тавба, ростдан шу хотин туққан онасими? «Кет! Жўна! Яна шу уйда қорангди кўрсам!..» деди-я!\n…Ражаб бодининг ҳовлиси темирчилар гузарида эди. Бердибой мотоциклда боғ-боғот оралаб топиб борди. Девор кемтигидан овоз бериб сўради: «Тошкентдан билла ўқиган жўралари келган, ўшани олиб қаёққадир кетдилар», деб жавоб қилди хотини.\n«Эҳ, қўлимга тушасан-ку ҳали!» деди ичида Бердибой титраб.\nГап шундаки, аввал-бошлаб Сафар шилпиқнинг темир-тақага ўч кенжаси Ражаб боди Тошкентдан шундай бир антиқа томоша топиб келдики, куй-қўшиқдан ташқари, шаппотдек жойидан кино ҳам кўрсатар экан. Қўни-қўшни, маҳалла-кўй оқшомлари бодининг айвонини тўлдириб текин кино кўргани тўпланарди.\nКейин бунақа матаҳ кўпайди, расмга кирди.\nКейин… қиз-жувонлар ҳаё аталмиш даҳмазага қўл силтаб, кўчада ишвакорона қадам ташлайдиган бўлишди; йигит-ялангнинг сочи елкасига тушди, сурнайпоча шиму заифона гулдор кўйлак киймагани қолмади; Ашур новвойнинг келини уч гўдагини чирқиратиб, «Севаман! Севсам нима қилай?» дея шаҳрисабзлик дорбоз болага эргашиб кетди. Кейин бир куни мулла Шодининг сочи тақимини ўпадиган, қушдек ҳуркак, қўйдек ювош қизи Гулчеҳра кўчага велосипед миниб чиқди, кейин — эҳ!..\nБердибойнинг ҳаёти ўшанда бузилди — еттинчи синфдан бери Гулчеҳрага ошиқ эди! (Қишлоқда оёғидан чаён чақиб, шаҳар мактабига ўқишга ўтганидан бери!)\nШу-шу, Бердибойимизнинг ашаддий ғаними — Ражаб боди. Телевизор деган балони ўша ярамас топиб келган-да. Бердибойнинг барча «фожиа»сига эса ана шу бадбахт сандиқ айбдор, шу айбдор!\nРажаб боди қўлига тушса!.. Бироқ, тушганда нима дейиши, нима қилишини ўзи ҳам билмасди.\nРажаб боди қўлига тушмади — уйида йўқ экан. Бердибойнинг ўзи бўлса, мана қарийб икки соатдан буён дўнгнинг устида бошига муштлаб ўтирибди. Мотоцикли бузилиб қолди… Район ветеринария шифохонасига кириб юмушларини битирди-да, шитоб билан марказдан чиқиб қишлоққа ҳайдади. Йўлнинг ярмига келиб, мана шу дўнгликка ўрлаётганида лаънати арава пат-пат этдию ўчди-қолди. Қани энди ўт олдириб бўлса! Қилмаган ҳунари қолмади: нишабликка эндириб кўрди, «шам»ларини қайтадан артиб қўйди, мойларининг йўлини кўздан кечирди, тозалади — қаёқда! Ахийри, бир иш чиқишидан умидини узиб, кажавадаги хуржундан икки дона бодринг олди-да, карсиллата-карсиллата дўнгга чиқиб ўтирди. Ўтган машинага қўл кўтаради, ҳайқириб овоз беради — бирови бурилиб қараса-чи! Номусулмонлар! Хуржунни елкага ташлаб пиёда жўнайверай деса — манзил олис, хуржун зилдек! Куёвлик чоғлари — марказдаги ветеринария идорасида ишларди у пайтлар — мана шу ўн беш чақирим йўлдан гоҳо яёв қатнарди. Қаллиқ ўйинга ошиқарди! Хаёлида ўтган кечасининг завқи, нашъаси, ютиниб-тамшаниб кетаверарди. Энди қайга шошади — ўша уй, ўша хотин!\nБердибой тилининг тагига носни ташлаб, шу сабилнинг кайфини суриб, хўрсина-хўрсина ўтираверди. Бугун чап ёни билан турганмиди, ҳамма иши чаппа кетяпти-я? Умуман, нимага бундай бўляпти? Бари чаток, бари тескари, бузилганми, бир бало… илгаригидек эмас!\nЙўқ, бирдан ўзгарди ҳаммаси, бирдан! Гўё у талай муддат — бир йилми, беш йилми ғафлат уйқусида ётди-ю, уйғонса — мана шу аҳвол! Гўё унинг бир йилми, беш йилми кўзи кўрмай, қулоғи эшитмай колди-ю, бир куни тузалса ҳаммаси бошқача! Одамлар қандайдир ўзгариб қолган, лафзу либослари антиқа, дунёлари антиқа — таниб бўлса, ўлай агар, мана жон! Қараса — мулла Шодининг қушдек ҳуркак, қўйдек ювош қизи Гулчеҳра бошяланг, сочини кунгурадор турмаклаб, кўчада велосипед миниб юрибди! Куппа-кундузи! Ё пирим-эй! Тўрт йил иккови бир партада ўтирган қиз! «Ўв, эсинг жойидами, Чеҳра! Бу нима юриш? Бошингни ёп!» деса, «Э, бор-э, тезагангни тер!» дейди!\nЎшандан бошлаб Бердибой баттар айниди: неки янгиликни кўрса ғижинадиган, душман кўзи билан қарайдиган бўлиб қолди. Ўзи-ку азалдан шундай ори нозик, иримчи; художўй кампирнинг тарбиясида юриб, йигит ёшида бамисоли саксон яшар хурофотпараст чолнинг ўзгинасига айланган. Она рост айтади: «Тиниқ момонинг ўгитини еб, ўгитини ичиб катта бўлди». Қишлоқ хўжалик билим юртида ўқиб юрган кезлари ҳам курсдошлари унга олақарғадек, орқаваротдан кулиб қарашарди. Ҳарбий хизматдан қайтиб ўқишга киргани учун у ҳаммага — ака, юриш-туришию ўзини тутиши анови енгилтак зумрашаларга ўхшамас, муаллимлар ҳам унга «Бердибой ака» деб мурожаат қилишар эди. «Ака»лик ҳуқуқидан фойдаланиб, у дуч келган болани тергагани тергаган эди. Калтароқ кўйлак кийган қизни кўрса-ку, жон-пони чиқарди: «Тиззангни ёп-э, шарманда!»\nБухгалтерлик бўлимида Мусаллам дегич сал шаддодроқ, аммо офатижон бир пари бор эди. Шу қиз Бердибойга қандайдир суйкалгандекми бўлиб, илиқ-интиқ нигоҳлар ташлаб юрарди. Ниҳоят бир куни у ўртага одам қўйиб, дардини етказганида, Бердибой кўпчиликнинг олдида баралла: «Иҳ, шу жиблажибонни оламан деб ким ўлиб боряпти!» деди. Бу гапни эшитган барча қийқириб юборди. Кейин билса, курсдаги жами йигит ўша қизга хуштор, хуштори нимаси, биргина боқишига интизор экан. Кейин билса, уни шунчаки лақиллатишган, майна қилиб кулишган экан. Ўша қизнинг ўзи ҳам!..\nАй, Гулчеҳра, Гулчеҳра! Ай, эсини еган қиз! Нега ўша сабилни миндинг? Нега бошингни очиб юрдинг — тундек қора зулфларингни Бердибойдан ўзгалар ҳам кўрсин, дебми?.. Ўшанда бошгинангга рўмолгинангни ўраб, ҳалимдеккина бўлиб юрсанг, ўша, эркакка чиқарган матаҳга оёқ ошириб минмасанг — заифалик ўрнингни билсанг, қиз болага номуносиб ўша макруҳ гапни оғзингга олмасанг… қўлинг узайиб, оёқларинг қисқариб қолармиди, золим қиз?! Мана, энди Бердибойдан ҳол сўра!..\nГулчеҳра ундай-бундай шаҳарда эмас, нақ Тошкентда ўқиди. Келган-кетганларида учрашиб қолишса, Бердибойнинг ёнидан худди аразлагандек тумшайиб, димоғ билан ўтарди. Кейин-кейин кўрганда эса, «ҳа, синфдош!» дея қандайдир хазил аралашми, мазах аралашми муомала қилишга ўтди. У энди эрга теккан, Тошкентнинг коқ белида яшар, чамаси, бир пайтлар телевизордан кўриб мафтун бўлгани — хилват хиёбонлару ўзининг ҳўв ўша сунбул сочларидек қирқкокил мажнунтолларга батамом етишган эди.\nТелевизорда нима кўп — кўзни қувнатиб, ҳавасни қўзғайдиган ялтироқ томоша кўп! Айниқса, сокин Анҳор бўйларида қўлтиқма-қўлтиқ, навозиш ила кезиб юрган ёки сўлим мажнунтоллар тагида сирли роз айтишиб ўтирган «бахтиёр ёшлар»ни кўргандан кейин бу жувонмаргларнинг феъли бузилади-да. Феъли бузилса ҳам-ку майли… Тошкент деганлари нуқул ана шундай қувнаб-яйраб сайр қилиб юрадиган шаҳар экан-да, деб ўйлайди. Шулардан қаерим кам? Оҳ, Тошкент! Мен ҳам борсам, шулардай бўлиб юрсам!.. Мана, чамадон тайёр, пишанг бергувчи дугоналар айёр: ҳеч ниманг кам эмас, ўртокжон, ўлсанг ўлигинг ортиқ улардан, юр, кетдик! Хуллас, бечора ота-онани қон қақшатиб йўлга тушади. Ана шунда, ана шунда: «Эсингни йиғ, ҳой қиз, ўша сен ҳавас қилган томошагулларнинг хиёбону мажнунтолдан бошқаям дардлари бордир!» деб йўлига кўндаланг бўладиган шеримард ака керак!\nБундай акага қўл силтаса, уни ҳатто масхара килса-чи?! Э, унақа сингилнинг боридан йўғи!.. Кетса кетсин, даф бўлсин, изи ўчсин, номи ўчсин! Ўқиб келиб бу кишим яна кўп нагмалар кўрсатмоқчи бу ерда — «художник-модельер» эмиш-а! Ахир, шаҳар сенга аммангнинг уйими? Яхши бор, ёмон бор. Ёмон кўп! Кўза кунда эмас, кунида синади, синглим! Билиб бўладими, бўйни йўғон бирор номард бош-кўзингни айлантирса… бегона юртларга тушдинг-кетдинг-да. Ота-онангни, жигаргўшаларингни кўргани келсанг йилига бир келарсан. Тобора узоқлашасан, бегоналашасан. Бегона — санги девона, дебдилар. Кейин, кимга хатлаб берибди бу дунёни? Ҳозир беғам-бепарво китоб варақлаб ётган отанг бир куни пақ этиб… Етиб келгунингча «етти»си ўтади, жон синглим! «Отам»лаб армонда қолаверасан! Буниси ҳам майли, дейлик. Фалокат босиб, бирор лаънат орттирса-чи — иснод, етти пуштингга етадиган иснодга ботасан! Эй, нима жин урган-а бу одамларни? Кўра-била…\nБердибойнинг вужуди зирқираб кетди. Оғриқдан, ожизликдан бўкиргудек нола қилиб юборди у. Ноласи теварак-атрофга таралди. Ўзининг теварак-атрофига, холос.\nБердибой гоҳо ўзича орзу қиларди: қани эди, ака-укалар баримиз бир жойда, масалан дейлик момамнинг боғида — даштда яшасак, бир қўра, бир қўрғон бўлиб! Топган-тутганимизни кечқурун бир қозонга солсак, бирга есак, бирга турсак! Майли, бобой ётса ётаверсин бизнинг давримизда даврон суриб — янги китобини ўқийдими, эски китобини ўқийдими, ўзи билади. Ота бўлиб бошимизда турса, дастурхонимизнинг тўрини тўлдириб ўтирса — кифоя, шунинг ўзи катта давлат бизга. Апам, хайр, чидар уч-тўрт кун, нима момамни боғлаб берибдими бу дунёга, ўзининг ҳам олдинги шашти йўқ… Сингиллар ҳам шу яқин-атроф хеш-ҳамсояга узатилган бўлса — иссиқ-совуғу яхши-ёмон кун деган гаплар бор. Ў, қани бундай бўлса! Ана ўшанда меҳр-оқибат ҳам, оға-иничилигу ота-болалик деганлари ҳам бошқача бўларди.\n…Йўқ, Бердибой, бу тушингизни сув аллақачон оқизиб кетган! Биласизми, биз бугун қандай замонда яшаяпмиз? Энди бизнинг ҳар биримизга алоҳида бир қўрғон керак! Деворлари шундай баланд, ўзи шундай пинҳон қўрғонки, на отдан бўйлаб бизни кўра оласиз, на осмондан қараб! Бу шундай бир қўрғонки, гоҳ юксак юлдузлар орзусида, гоҳ заминдаги майда бир ҳавасчалар илинжида ўртаниб, баъзан ўзимиз ҳам ўзимизни йўқотиб, тополмай сарсон юрамиз…\nАммо, қўрғонимиз муттасил харакатда — улкан бир кеманинг бағрида у. Кемадан тушиб қолиб бўлмаса — жон ширин, дунё қурғур умидли…\nБердибой тиришиб-ториқиб шаҳар томонга назар солди: нега борди ўзи шу ёққа? Ўқишга кетадиган бўлса кетарди, қораси кўздан йитарди! Бундай аламу азоб ҳам кам эди.\nАста-секин теваракни шом қоронғиси чулғаб, шаҳар тарафда чироқлар милтиллай бошлади. Электр чироқлар. Гўё шулар ҳам пайдар-пай кўз қисиб, уни масхара киларди. Баттар алами жўшди Бердибойнинг. Яқин йилларгача момосининг уйига чироқ ўтказилмаган, бунга истак ҳам, эҳтиёж ҳам йўқ эди. Уйланганидан сўнг хотини қўймади. «Чилла» кезлари эди… «Кечаси ташқари чиққани қўрқяпман», деб туриб олди. Илгари Бердибой уйига электр ўтказса, худди ўзигагина маҳрам қандайдир муқаддас сир оламга ошкор бўладигандек, осуда-осойишта ҳаётига аллақандай ғанимлар бостириб кирадигандек бўлиб туюлар эди. Ахир, ҳамма балони шу бошлаб келди-да! Шу бўлмаса, радио ўқирмиди, телевизор кўрсатармиди! Шу бўлмаса… Бердибойнинг бошида бунақа савдолар ҳам йўқ эди. Шу бўлмаса, танкаю ракета деган ваҳималар ҳам бўлмасди. Нега шуларни ўйлаб чиқарди экан одамзод? Ўзига ўзи бало орттиргунча, тинчгина кунини кўриб ўтираверса нима қиларди?..\nЁвуз бир кайфиятда эди ҳозир Бердибой! Қўйиб берсаки, оламдаги жами электр чироқларнию радио-телевизорларни синдирса, мажақласа, янчиб ташласа!.. Лекин — одамлар-чи, шуларни ўйлаб топган одамлар-чи?! Э, ҳаммасининг бўлгани бўлган, энди о д а м қилиб бўлмайди буларни!\nОсмонни ларзага солиб, яшил-қизил чироқларини липиллатганча самолёт учиб ўтди. Қоронғида аллақандай парранда, тўрғаймикан, нақ Бердибойнинг тепасида чарх уриб айланди, қанотларининг эпкини ҳам сезилгандек бўлди. Уч-а, қирғинга учрагурлар, уч!\nБердибой жаҳл билан оғзидаги носни тупуриб, ўрнидан турди. Югургудек ҳаллослаб дўнгдан тушди, мотоциклининг олдига борди. Кўзига у ҳозир бир уюм кераксиз темир-терсакдек хунук, дардисар кўриниб кетди. Туриб-туриб, аламидан шартта бурилдию кажавасидаги хуржунни четга олиб қўйиб, мотоциклни суриб борди-да, сел ўпирган сойлик — арнага итариб юборди. Негадир, кутганидек қаттиқ тарақламади, бир ўрам сим тошга бориб тушган каби садо берди, холос.\nАсли, алмисоқдан қолган бу шалақараванинг соғ жойи йўқ, совхоз неча йиллар бурун уни ҳисобдан чиқариб ташлаган, Бердибой у ёқ-бу ёғини ямаб-ясқаб, бозор-ўчаргаю қозон-товоқ орасида миниб юрар эди. Ажаб бўлди, шу баҳона қутулди-қўйди!\nБердибой оғир бир хўрсинди-да, хуржунини елкалаб йўлга тушди.\nТун зим-зиё, милт этган шуъла йўқ, тўрт тараф бийдек дашт, манзил олис, елкасида зилдек хуржун, туртина-суртина бир одам пиёда кетиб боради.\nУзоқ йўл юрди у, йўл юрса ҳам мўл юрди у. Юра-юра шундай бир гўшадан чиқиб қолдики…\n…«Ажиналар» ҳеч ажабланмай, ҳатто алланечук хушҳоллик билан қарши олишди уни, даврага таклиф қилишди. Ҳаммасининг кайфи бор, унинг ҳам қўлига дарҳол пиёла тутқазишди. Нотаниш бир ҳаяжон ичида, ўйлаб ҳам ўтирмай ичиб юборди у. Хиёл боши айланиб, ўзини унутган эканми, аста ёнига чўккан шарпадан сапчиб тушай деди. Сочлари тўсдек, яримяланғоч бир «ажина». Баданию юз-кўзида томчилар милдирайди — ҳозиргина анови сувдан чиққан. Ие, Ражаб боди ҳам шу ерда юрибдими?! Ҳа, ана, бир даста кабоб кўтариб келяпти. Даврадан четроқда, икки тошнинг орасига бош суққанча, кўзлари ёшланиб тутун пуфлаётган майкачан кимса шу экан-да. «Тошкентдан билла ўқиган жўралари келган». Давранинг иззатли жойи — кўрпача устида ёстиқ қучоқлаб сипороқ ўтирган анови нотаниш йигит ўша, Тошкентдан келган меҳмон бўлса керак. Бошқалари кўзига бирмунча иссиқ кўринади, чамаси, район марказидан чикқан ёш-яланг…\n— Э! Парда Қурбон бобомизнинг улими? — деди Ражаб қўлидаги кабобни ўртага қўяркан, унга кўзи тушиб. — Қалайсиз, Бердибой? Йўл бўлсин? Мунчоқлигами? Кеч йўлга чиқибсиз-да? Бундай, пиёда? Камнамороқми ўзи кейинги пайтда? Ҳалиям қишлоқда — Мунчоқлида? Бўлимда? Зоотехник?.. Ҳа-а, маладес!\nБердибой унинг бирорта сўроғига чурқ этмади, хўмрайиб ўтираверди. Ражаб ҳам жавоб кутмади — ўз саволларига ўзи жавоб қайтарган эди.\n— Биттадан олсак! — деди у сўнг меҳмонга қараб такаллуф билан.\n— Ихтиёри ба шумо, дейдиларми…\nҚуйилди. Ҳаммага. Бердибойга ҳам. Ичдилар. Ҳамма. Бердибой ҳам.\n— Совуқмасмикан? — деб сўради меҳмон боя сувдан чиқиб келган «ажина»дан. — Мен ҳам бир тушсамми девдим.\nЕлкасига сочиқ ташпаб ўтирган «ажина» дик этиб жойидан турди:\n— Ҳе, шу шаҳарликлар нозик бўлади-да! Турдик! Ҳамма! — У сочиғини тошнинг устига отиб, патира-путур сув оралай кетди.\nДастурхон бошида Бердибойни ёлғиз қолдириб, барча ўрнидан қўзғалди.\nРажаб боди бўшаган сихларини кўтариб «кўра»си томон кетди.\nГулхан шуъласида ялт-юлт товланаётган мавжлар, яримяланғоч кўланкалар. Шалоп-шулуп, шатир-шутур. Зим-зиё тунни бошларига кўтариб қийқиришади, бир-бирларига сув сепиб қочишади… Ажинабазм, тус ажинабазм!\nБердибой нима килиб ўтирибди бу ерда? Қандай келиб қолди у?\nЕлкасида зилдек хуржун, қоронғида тусмол билан қадам ташлаб бораверди, бораверди — ҳеч йўлнинг адоғи йўқ. Юра-юра шундай бир манзарага дуч келдики, қараб кўзларига ишонолмади. Сойликка ўхшаш ўзан. Аллақаёқдан ғулдираганча бир қувур сув отилиб чиқяпти. Гулхан, қандайдир кўланкалар, ғовур-ғувур… Бердибой ҳангу манг бўлиб қолди. Нима, адашдими? Болалигидан буён кезавериб товонлари тўзиган бу дашту адирда сира бундай манзилни кўрмаган, бунақа манзарага ҳам учрамаган эди. Ё, ажиналармикан? Ўхшайди, Ана — сув, гулхан… Момам айтар эди: ажина қоронғи бир хилват жойда, ёлғиз пайтингда учрайди, деб. Тўғри айтиб экан: мана, қоронғи хилват жой, бир ўзим… Уни қўрқув босди, тиззаларининг кўзи қалтирай бошлади. Сўнг, ўзини дадилликка олиб, дўнгнинг тепасига чиқди-да: «Ҳў-ўв!!» деб овоз берди. «Нима-а?» деган овоз қайтди пастдан. Одамга ўхшайди-ку! «Ки-им?» деди Бердибой энди дадилроқ. «Ажиналар! — деди ҳалиги одам. Кейин уни чўпон гумон қилдими, чақирди: — Келинг, бойбобо, келаверинг!» Бердибой аста дўнгдан эниб, гулханга яқинлашди. Қараса — бир тўп йигит-яланг; зиёфат авжида, давра чортанг? Четроқда иккита «Жигули» ҳам турибди…\nДастурхонга фотиҳа қилгандек кафтларини юзига тортиб, Бердибой секин жойидан кўзғалди. Вазмин одимлаб Ражабнинг тепасига борди.\nМана, ўша Ражаб боди, қон-қиёмат душманинг! Қўлингга тушди ниҳоят! Гапир гапирарингни, қил қиларингни!..\n— Буйтиб юргунча, уйгинангизга бориб, хотингинангизди олдида телевизорингизни кўри-иб ўтирмайсизми? — деди Бердибой аччиққина оҳангда чимдиб.\n— Телевизорда нима бор, Бердибой, дунёнинг бор гашти мана шунда-ку! — деди Ражаб унинг пичингига мутлақо бепарво, аллақандай беғараз бир самимият ва ҳушчақчақлик билан. — Кўраман десам, ана — телевизор мошинада!\n— Сўнг у кафтининг кўзи билан чап қовоғини ишқай-ишқай қаддини ростларкан, чўмилаётганлар тарафга қараб қичқирди: — Чори-и, теликни қўй — футбо-ол!..\nБердибойнинг кўзига Ражаб боди сирли одам бўлиб кўринди. Бояги шаштию ғазабини бир зумга унутиб, дафъатан унга ҳаваси келиб кетди. Бир ҳисобда шуники маза! Яшашни билади бу: ўзи оддий ўқитувчи, мактабда физикадан дарс беради-ю, бир қарасангиз — доим қўлда нимадир ясаб, темир-терсакнинг ичида юради, бир карасангиз — мана бундай дала-даштда бир чимдим гўштни деб тутун пуфлаб ётади. Аломат! Шу ерга ҳам олиб келибди-я телевизорини… Эринмаган банда!\n— Сиз нима дейсиз гапимга, Равшанжон?\n— Тўғри айтасиз, дунёнинг лаззати мана шунда, мана шундай ажойиб ўтиришлару ажойиб жойлар, ажойиб кенгликларда! — деди каттакон сочиққа ўранганча жунжикиб уларга яқинлашган меҳмон йигит. — «Пикник» дейишади буни, чинакам пикник бу! Бизни ҳам ана шу нарса бошлаб келди-да бўтга, Ражабвой! Умуман, ҳозир бутун дунёда табиатга кескин қайтиш жараёни бошланган. Масалан, цивилизациянинг чўқкисига етишган Франциядек мамлакатда ҳам ҳозир уйда нон ёпиш расм бўлган эмиш. Дўконнинг нонидан кўлбола нонни афзал кўришаркан-да. Бу ҳатто антиқа бир машғулот, антиқа бир… таом, тансиқ таом ҳисобланар экан!\n— Ҳў-ў, келинглар! Футбол!.. — деб бақирди Чори.\nЧўмилаётганлар апир-шапир сувдан чиқиб, артина-кийина даврага ошиқишди. Ерга тўшоғлик шолчанинг бир чеккасида вағиллаб ётган мўъжазгина бир қутига ҳамма маҳлиё! Бир тўпни деб шунча одам у ёқдан-бу ёққа югургани югурган!..\nМуроди ҳосил бўлмай писиллаб қолган Бердибойни яна бояги бадбин, ёвузона кайфият чулғаган эди. Даврани четлаброқ жиларкан, телевизорга яқинлашганда у, худди қоқилиб кетганга ўхшаб, уни секингина бир тепиб ўтди.\n— Ў, ў, Бердибой, нима қиляпсиз! — дея чинқирди ўрнидан сапчиб турган Чори. — Кўз борми?! Ё кайфингиз ошдими?\nБердибой пинак бузмай, бориб хуржунини ердан кўтарган эди, Ражаб унинг олдига келди.\n— Ҳа, Бердибой? Ўтирмаймизми? Нима, ё обориб қўяйми? — деди у қоронғиликда турган машинаси томон ишора қилиб.\nБердибой илкис уни кўкрагидан қаттиқ итариб юбордию бир силташда хуржунни елкасига олиб, буриласолиб жўнаб қўйди.\nКутилмаган зарбдан ағанаб, ерга ўтириб қолган Ражаб негадир хахолаб кула бошлади. Сўнг орқадан унинг гапи эшитилди:\n— Мана шундай келиб-келиб тури-инг, Бердибо-ой!..\nЯна ўша зим-зиё тун, яна ўша тўрт тарафи бийдек дашт, яна ўша зилдек хуржун, х у р ж у н — туртина-суртина пиёда кетаётган бир одам… Бир олам!\nБердибой қаёққа қараб бораётганини ўзи ҳам билмас, негадир бу ҳақда ўйламас ҳам, нуқул ҳаллослаб-ҳарсиллаб олдинга интилгани интилган эди. Анчадан сўнг қир бўйида қандайдир чироқ милтиллаб, чайланингми, капанинг қораси кўринди. Ўша томонга бурилди у…\nКападан шабпўшини кафтига уриб қоқа-қоқа, ярғоқбош бир қария чиқди:\n— Келинг, меҳмон. Бахайр?\nСалом-алик қилдилар. Муддаосини айтди Бердибой.\n— Мунчоқдиданман, денг? Кимди ули бўласиз?.. Ҳе, у бизнинг ошна-ку! Фронтга бирга жўнаганмиз. Кўп оғир, баъмани одам. Ҳай, уйга киринг, ётиб кетинг. Эски ошнамизнинг ули экансиз… Боришим шарт, денг? Ҳе, бир кеча ўн кеча бўлама, борасиз-да шу уйингизга ҳам!.. Улов десангиз, анов «пат-пат»нинг мойи соб бўлган, ҳафта бери — ётибди. Нима? Эшак-пешак дейсизми? Эшак нима қилади бизда, оғам! У жонивор ҳам қирилиб битди ҳисоб. Паданг томонларда қолмаган бўлса битта-ярими… Э, улариям бир…\nҚария билан хўшлашиб, у кўрсатган йўл бўйлаб қоронғиликка шўнғиркан, таажжубдан Бердибойнинг боши қотди. Бу ерларни Оққўтон дейдими у. Чиллаи чор маҳаллигидан мана шу дала-даштда ўсиб, бундай жойни эшитмаган ҳам экан, бунақа ерларни кўрмаган ҳам. Бугун ўзи у бир балога учрабди: нуқул адашади, нуқул…\nБир маҳал узоқдан нимадир йилтиллади. Ёнарқуртдек бир нима. У яқинлашиб келаверди, келаверди. Катталашди. Одамга ўхшайдими… Одамнинг кўзи шундай ёнарканми қоронгида?! Ўзиям баҳайбатроқ кўринади. Орқасида думсимон нимадир ерга сургалиб келяпти. Ана, ёли ҳам бор. От экан-да, калла! Ие, от икки оёғида юрадими? Қанақа махлуқ бу ўзи — вишиллайди? Моторнинг товушига ҳам ўхшайдими? Бензин ҳиди келяпти, ҳа, ҳа! Мотоцикли… Ё пирим, бу нима бало бўлди?!\nБердибой шунда сезди: қандайдир сойликка тушиб қолибди. Икки ёни тик жар. Бояги сойликнинг адоғи эмасми? Ўшанга тус беради…\n«Бало» ҳамон бостириб келмоқда эди. Орқага қочай деса — у ёғда ановилар, олдинга юрай деса…\nУ аста-аста ўрликка томон тисланаверди — «бало» тўғри унга қараб келаверди, у тисланаверди — «бало» бостириб келаверди…\nЭрини кута-кута зериккан Ойрўзи, катта қизини Тиниқ момога ташлаб, кичкинасини кўтариб, эри бултур қорбўронда адашиб ҳалок бўлган бева қўшнисиникига телевизор кўргани чиққан, мана, ҳозир рўзғор юмушларидан ҳориган хотинлар ўтирган жойларида пинакка кетишган, томошалари поёнига етиб, экранда «қорбўрон» бўлиб ётар эди.\n…Гулсанам эса, чамадончасини кифтига қўйиб, мулла Шодининг невараси билан марказга қараб чопди. Тонгги автобусга улгуришлари керак!\n← Аввалги Аввалги Тоҳир Малик. Тириклик суви (ҳикоя)\nКейинги → Кейинги: Исажон Султон. Қисмат (ҳикоя)


Metsenat лойиҳасида стипендия ва грантлар ютиб олиш имконидан фойдаланинг | bankvabiznes.uz\nMetsenat лойиҳасида стипендия ва грантлар ютиб олиш имконидан фойдаланинг\nMetsenat ҳайрия лойиҳаси OTM лардаги муҳтож бўлган талабаларга ёрдам қўлини чўзиш мақсадида таълим ва санъат соҳасида истеъдодли ёшларга турли грант ва стипендиялар тақдим этмоқда.\nЛойиҳада metsenat ёки ёрдам олувчи сифатида рўйҳатдан ўтиш мумкин.\nСамарқанд вилояти ҳокимлиги магистратура талабалари учун Metsenat.uz лойиҳасининг илк стипендиясини эълон қилди. 10 нафар талаба 6 ой давомида 1 миллион сўм миқдорида стипендия олиш имконига эга. Барча аризалар расмий сайт орқали Metsenat.uz қабул қилинади.\nҚашқадарьё вилояти инноватсион лойиҳалар учун 1 млд. 800 млн сўм миқдорида ижтимоий грантлар учун танлов эълон қилди. Талабалар қуйидаги 6 йўналиш бўйича сараланади:\nНефт ва газ, кимё саноати;\nҚишлоқ хўжалиги, озиқ-овқат саноати;\nСув хўжалиги ва экология;\nФан ва таълим;\nТанловда қатнашиш учун талабалар:\nМеценат.уз сайтида рўйхатдан ўтиш ва анкетадаги барча сўралган маълумотларни тўлдиришлари лозим;\nИнновацион лойиҳа ҳақида 10 та слайддан ошмаган ҳолда тақдимот тайёрлашлари;\nМеценат.уз сайтидаги танлов саҳифаси орқали ариза юборишлари керак бўлади.\nИштирокчилар томонидан кўп бериладиган саволларга жавоблар.\nРейтинг дафтарчаси йўқ бўлса нима қилиш мумкин?\n1-босқич талабаларидан рейтинг дафтарчаси талаб этилмайди. Бироқ, юқори курс талабалари рейтинг дафтарчасини юклашлари шарт. Aгар талаба таҳсил олаётган ОТМларда рейтинг дафтарчаси мавжуд бўлмаса, унда талаба академик ўзлаштириши тўғрисида электрон базадан кўчирма ёки маълумотнома тақдим этиши мумкин.\nТалаба ўқишини тасдиқловчи ҳужжат деган жойига нимани юклаш лозим?\nОТМ томонидан ўқиётганлигингиз ҳақида маълумотнома ёки талабалик гувоҳномасининг сканер (фото) вариантини юклаш мумкин. Шунингдек, My.gov.uz сайтида ўқиш жойидан тақдим этиладиган маълумотномани электрон тарзда юклаб олса ҳам бўлади.\n1-босқич талабаларига талабалик гувоҳномаси тақдим этилмаган бўлса, нимани юклаш керак?\nБиринчи босқич талабаларига ҳали талабалик гувоҳномаси тақдим этилмаганлиги сабабли, ОТМ томонидан берилган шартнома нусхасини юклашлари мумкин.\nМагистратура босқичида таҳсил олаётганлар ҳам грантларга ариза топширса бўладими?\nАгар меценатлар томонидан магистрлар учун грантлар эълон қилган бўлса, магистратура босқичида таҳсил олаётган талабалар ҳам иштирок этишлари мумкин. Шунингдек, кечки ва сиртқи таълим кўринишида ўқиётган ёшлар ҳам стипендия совриндори бўлиш имкониятига эгадирлар.\nҒолибларни ким танлайди?\nҒолиблар меценатлар томонидан танланиб олинади. Шунингдек, танловда ёш чегараси мавжуд эмас. Аммо, меценатлар баъзи бир сабабларга кўра ёш бўйира чекловлар ўрнатишлари мумкин.\nЙўналиш рўйхатида мавжуд сизнинг факультетингиз мавжуд бўлмаса нима қилиш керак?\nAгар талаба таҳсил олаётган ОТМ, факультет ёки йўналиш рўйхатда мавжуд бўлмаса, @metsenat_support_bot манзилига мурожаат этиш мумкин.\nТаълимнинг стипендиясиз шаклини танлаганман ҳолатда платформада шартноманинг стипендияли суммасини киритиш мумкинми?\nРўйҳатдан ўтилаётган ҳолатда барча маълумотлар бир-бирига мутаносиб келиши керак. Шу сабабли талаба қандай ўқиш шаклини танлаган бўлса (стипендияли ёки стипендиясиз), ўша миқдордаги бир йиллик шартнома суммасини киритиши зарур.\nТўлиқроқ маълумотни телеграм канал ёки расмий сайт орқали олишингиз мумкин.\nТошкентда Япония рақамли Университети очилади\nТалабалар учун махсус тарифлар тақдим этилди


КХДР иқтисодий санкциялар бўйича Хитойдан кўмак сўради - Халқ сўзи\nКХДР иқтисодий санкциялар бўйича Хитойдан кўмак сўради\n12:41 02 Июль 2018 Дунё\nКХДР етакчиси Ким Чен Ин июнь ойида Хитойга қилган учинчи ташрифи чоғида ХХР раиси Си Цзиньпинга иқтисодий санкциялар катта талафот келтираётганини айтиб ўтган.\nБу ҳақда маҳаллий ОАВга таяниб РИА Новости хабар берди. Хусусан, учрашувда КХДР етакчиси АҚШ раҳбари билан саммит муваффақиятли ўтгандан сўнг чекловлар тез орада бартараф этилишига умид билдириб, бу борада Хитойдан кўмак сўраган.\nЭслатиб ўтамиз, Ким Чен Ин 19 — 20 июнь кунлари Чин ўлкасига икки кунлик ташрифни амалга оширди. Сафардан кўзланган мақсад 12 июнь куни Сингапурда ташкил этилган КХДР-АҚШ тарихий саммити якунлари, шунингдек, Корея ярим оролини денуклеризация қилиш истиқболлари бўйича фикр алмашиш эди.\nШимолий Корея раҳбари 2011 йил ҳокимият тепасига келгандан кейин илк бор хорижий сафарини жорий йил 25-28 март кунлари айнан Хитойга амалга оширганди. Шундан сўнг 7-8 май кунлари яна Чин ўлкасига борди.\nМаълумот учун, июнь ойи охирида Дональд Трамп КХДРга нисбатан санкцияларни яна бир йилга узайтирди. Улар КХДРнинг ядро дастури, пулларни ўзлаштириш, киберҳужумлар, инсон ҳуқуқларини бузилишига қарши қаратилган.


Эҳтиёт бўлинг – ҳаво кескин совийди! | Коммерсант.Уз\nЭҳтиёт бўлинг – ҳаво кескин совийди!\nЎзбекистон бўйлаб 26 декабрь кунидан бошлаб ёмғир, қор, ва кучли шамол бўлиши кутилмоқда\n523 марта кўрилган 26.12.2017 Ўзбекистон янгиликлариЯнгиликлар\nЎзбекистон гидрометеорология хизмати марказининг хабар қилишича, республикада 26 декабрь кунида ҳаво совуб кетиши, ёмғир, қор ва кучли шамол бўлиши кутилмоқда.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Ҳарорат 27-29 декабрда кечаси 5-10 даража совуқ, кундузи 3 даража совуқ-2 даража илиқ, 30 декабрда кечаси 0-5 даража совуқ, кундузи 4-9 даража илиқ бўлади.\nБухоро ва Навоий вилоятларида ҳам ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Ҳарорат кечаси 27-28 декабрда 2-7 даража совуқ бўлади, 29-30 декабрда 3 даража совуқ-2 даража илиқгача кўтарилади, кундузи 27 декабрда 0-5 даража илиқ бўлади, 28-30 декабрда 7-12 даража илиқгача кўтарилади; чўл ҳудудларда 27-29 декабрда кечаси 5-10 даража совуқ, кундузи 3 даража совуқ-2 даража илиқ, 30 декабрда кечаси 0-5 даража совуқ, кундузи 4-9 даража илиқ бўлади.\nТошкeнт вилоятида ҳаво ўзгариб туради, 27 декабрда кечаси ва эрталаб ёғингарчилик (ёмғир, қор) бўлади, кундузи ёғингарчилик кутилмайди. 28-30 декабрда ёғингарчилик кутилмайди. Баъзи жойларга туман тушиши мумкин. Ҳарорат 27 декабрда кечаси 2 даража совуқ-3 даража илиқ, кундузи 0-5 даража илиқ, 28-29 декабрда кечаси 2-7 даража совуқ, кундузи 5-10 даража илиқ, 30 декабрда кечаси 4 даража совуқ-1 даража илиқ, кундузи 7-12 даража илиқ бўлади.\nСамарқанд, Жиззах, Сирдарё, Қашқадарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Ҳарорат 27 декабрда кечаси 2 даража совуқ-3 даража илиқ, кундузи 0-5 даража илиқ, 28-29 декабрда кечаси 2-7 даража совуқ, кундузи 5-10 даража илиқ, 30 декабрда кечаси 4 даража совуқ-1 даража илиқ, кундузи 7-12 даража илиқ бўлади.\nСурхондарё вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Ҳарорат 27 декабрда кечаси 0-5 даража илиқ, кундузи 3-8 даража илиқ, 28-30 декабрда кечаси 4 даража совуқ-1 даража илиқ, кундузи 7-12 даража илиқ бўлади.\nАндижон, Наманган, Фарғона вилоятларида ҳаво ўзгариб туради, 27 декабрда кечаси ва куннинг биринчи ярмида ёғингарчилик (ёмғир, қор) бўлади, 28-30 декабрда ёғингарчилик кутилмайди. Баъзи жойларга туман тушиши мумкин. 27 декабрда баъзи жойларда 17-22 м/с гача кучайиши мумкин. Ҳарорат 27 декабрда кечаси ва кундузи 0-5 даража илиқ, 28-29 декабрда кечаси 2-7 даража совуқ, кундузи 2-7 даража илиқ, 30 декабрда кечаси 0-5 даража совуқ, кундузи 4-9 даража илиқ бўлади.\nРеспубликанинг тоғли ҳудудларида ҳаво ўзгариб туради, 27 декабрда баъзи жойларда қор ёғади, кучли бўлиши мумкин, 28-30 декабрда ёғингарчилик кутилмайди. Баъзи жойларга туман тушиши мумкин. 27 декабрда баъзи жойларда 17-22 м/с гача кучайиши мумкин. Ҳарорат кечаси 27-29 декабрда 8-13 даража совуқ, 30 декабрда 2-7 даража совуқ, кундузи 27-28 декабрда 3-8 даража совуқ, 29-30 декабрда 3 даража совуқ-2 даража илиқ бўлади.\nХаво исимоқда. 332 21.11.2017\n22 ноябрда 18-20 даража илиқ бўлади....\nЎзбекистоннинг гўзал гўшалари: сизни кутаётган масканлар (3- қисм). 1386 1 21.08.2017\nЎзбекистон замини янгидан-янги сир-синоатлар, ҳайратомуз масканлар, афсоналар ва манзараларни тақдим...\nЖазирама иссиқда қандай йўл тутиш лозим. 603 04.07.2017\nЎзбекистон Республикаси Фавқулодда вазиятлар вазирлиги аҳолини ёзнинг жазирама кунларида эҳтиёт чора...


Қорақалпоғистонда 3 115 нафар ўқитувчининг маошидан коммунал тўловлар учун ноқонуний равишда ушлаб қолинган / Ўзбекистон янгиликлари, энг сўнгги хабарлар\nБугун: Сешанба, феврал 18, 2020\nЖАМИЯТ 0 Шархлар 781 кўрилди\nҚорақалпоғистон Республикаси Бандлик ва меҳнат муносабатлари вазирлиги Давлат меҳнат инспекцияси томонидан Амударё тумани халқ таълими бўлимида ўқитувчилар маошидан 500 минг сўмдан ушлаб қолинаётгани бўйича ўрганиш ўтказилди. 7 февраль куни KUN.UZ сайтида бу ҳақда мақола эълон қилинганди.\nМаълум бўлишича, тумандаги 82 та умумтаълим мактабларида ишловчи 5 154 нафар педагог ходимларнинг 3 115 нафаридан электр энергияси, табиий газ, ичимлик суви ва бошқа коммунал тўловлар учун ноқонуний равишда розилиги олинмай, иш ҳақидан ушлаб қолинган.\nМазкур ҳолат бўйича айбдор бўлган туман халқ таълими бўлими мудирининг ўринбосари Р. Маткурбанов ҳамда Халқ таълими бошқармаси Марказлаштирилган молия бухгалтерия хизмати бош ҳисобчиси М. Қаландаров Маъмурий жавобгарлик тўғрисидаги кодекснинг 49-моддаси 1-қисми билан энг кам иш ҳақининг беш баравари (1 013 650 сўм) миқдорида жаримага тортилган.\nМазкур ҳуқуқбузарлик ҳолати бўйича Қорақалпоғистон Халқ таълими вазирлигига 8 февраль куни қонунбузилишини бартараф этиш ва келгусида йўл қуймаслик юзасидан белгиланган тартибда тақдимнома киритилган.\nМингбулоқ тумани ҳокими жаримага тортилди\nОФК томонидан ЎФА жаримага тортилди\nСМС орқали пул сўровчи фирибгарлардан эҳтиёт бўлинг\nТошкентда уч нафар йигит дорихонадан 18 млн. сўмни ўғирлаб кетди


WBO Флойд Мейвезерни чемпионлик камаридан маҳрум қилди\n21:35 / 07.07.2015\nРасман WBO Мейвезерни камаридан маҳрум қилди. Флойд яқинда Пакьяони мағлубиятга учратиб, WBO чемпионига айланганди. Мейвезер ярим ўрта ва биринчи ўрта вазн камарларига ҳам эгалик қилади. Бир вақтнинг ўзида иккита йўналиш камарига эга бўлиш эса мумкин эмас.\nШу сабабли Мейвезерга 3 июлгача қайси камарларни сақлаб қолишни ўйлашига муддат берилганди. Мейвезер эса қарорини эълон қилмади. Шу билан бирга Флойд Пакьяога қарши жанг учун 200 минг долларни ҳалигача ташкилотга тўлаб бермаган. Душанба кунидан бошлаб камар Тимоти Брэдли тўлақонли чемпионга айланди.


Дунё ҳали коронавирус пандемиясининг бошида турибди - ЖССТ\nЖаҳон соғлиқни сақлаш ташкилотининг коронавирус бўйича махсус вакили Дэвид Набарронинг таъкидлашича, дунё ҳали коронавирус пандемиясининг бошида турибди. У бундай фикрни Британия парламентининг ташқи ишлар қўмитаси йиғилишида айтиб ўтган.\nНабарронинг айтишича, ҳозирда коронавирус билан боғлиқ вазият эпидемиялар ҳақидаги илмий фантастикадагидан ҳам ёмонроқ кўриниш олган. “Бу вазият ҳақиқатан ҳам жиддийдир – биз пандемиянинг ҳаттоки ўртасида ҳам эмасмиз. Биз ҳамон бу йўлнинг бошидамиз. Биз пандемия дунёга қандай зиён етказаётганини кўрмоқдамиз”, деб таъкидлаб ўтган ЖССТ вакили ва пандемия Европада алоҳида босқичга кириб, қайтаётганини қўшимча қилган.\nМутахассиснинг таъкидлашича, пандемия ўзининг ҳозирги “даҳшатли” кўринишида шунчалик назорат остидан чиқиб кетдики, у дунёни нафақат турғунликка, балки улкан иқтисодий пасайиш томон тортмоқда. Унинг айтишича, пандемия “ночор, тўйиб овқат емайдиган одамлар сонининг 2 баробар кўпайишига, юз миллионлаб касодга учраган кичик корхоналарга олиб келади”.\nЖССТ дунё фалокат ёқасида турганлигидан огоҳлантирди


30 июля, 2021, 21:02\nТеги:Харри Кейн | Эрлинг Холанд | Жек Грилиш | Жердан Шакири\nSPORTS.uz аллақачон кучлироқ жамоага ўтишга лойиқ бўлган футболчилар билан таништириб ўтади.\nФутбол олами трансфер миш-мишларига тўлиб кетгани рост. Жамоа таркиблари янгиланмоқда, трансфер суммалари ошиб боряпти. Фурсатдан фойдаланиб, SPORTS.uz ёзда амалга ошиши мумкин бўлган келишувларга алоҳида тўхталиб ўтади. Танлов жуда катта бўлгани боис, фақат AПЛ клубига кўчиб ўтиш эҳтимоли юқори бўлган юлдузларни танлаб олдик. Хўш, янги мавсумда "туманли альбион"да қандай янги номларни учратишимиз мумкин?\nХарри Кейн "Тоттенхэм"\nAслида, Кейн бундан аввалроқ кучлироқ жамоага ўтишга ҳақли эди. "Шпорлар"га бўлган садоқат, унинг фаолиятидаги энг зўр йилларини тортиб олди. Кейн ҳозир ҳар қачонгидан кўра кетишга яқин турибди. "Тоттенхэм" унинг учун талаб қиладиган суммани тўлашга қодир ягона клуб - бу "Манчестер Сити". Aнглия терма жамоаси сардори бўлишига қарамай, Харри мамлакатнинг 7-жамоасида тўп сурмоқда. Aчинарли холат. Туғма тўпурар, чинакам "жангчи" ва кучли характер эгаси. Трансфер суммаси 100 миллион евродан ортиқ бўлган йигитни Конференсиялар кубогида тўп суришини тасаввур қилиб кўрингчи?! Даниел Леви нима қилиб бўлмасин, форвардни қўлдан чиқармасликка уринади. Ўртадаги шартнома муддати 2024-йилга қадар мўлжаллангани боис, клуб ўз футболчисини ушлаб қолиш имконига эга.\nЭрлинг Холанд "Боруссия Дортмунд"\nНорвегиялик "монстр"нинг шартномасида ажойиб банд мавжуд. Унга кўра, ҳужумчини қўлга киритишни истаган жамоа 70 миллион евро тўласа кифоя. Бу банд келаси йили кучга киради. Шунга қарамай, Эрлингни 30-50 миллион евро қимматроқ бўлса-да, сотиб олиш фикридаги грандлар йўқ эмас.\nУлар орасида "Челси"ни алоҳида қайд этиш керак. Томас Тухель марказий ҳужумчига эҳтиёж сезмоқда. Жиру "Милан"га кетгач, Aбрахам ва Вернерга суяниб қолишга тўғри келади. Очиғи, чемпионлик учун курашишни режа қилган жамоа тўпурар ҳужумчисиз натижага эришиши қийин. Сўнгги маълумотларга қараганда, "Боруссия Д" Эрлингни 150 миллион евро эвазига қўйиб юборишга тайёр. Хўш, "Челси" таваккал қиладими? Воқеалар ривожини Sports.uzда кузатиб боринг!\nУссам Aуар "Лион"\nЎтган ёзда "Aрсенал" француз билан шартнома имзолашни жуда ҳам истади, аммо "тақачилар"ни кўндиришнинг имкони топилмади. Натижада, марказдаги бўшлиқ "Aтлетико" аъзоси - Томас Парти билан тўлдирилди. Микел Aртета сифатли ижрочини таркибга қўшиб олган бўлса-да, марказдаги муаммолар беркитилгани йўқ. Aуар ўйинга темп қўша оладиган плеймейкерлар сирасига киради. Боз устига, 23 ёшли футболчи ўсишдан тўхтаётгани йўқ. Ўтган мавсумда қаҳрамонимиз ўзини кўрсата олгани йўқ. Шу боис, трансфер суммасида ҳам кескин пасайиш кузатилди. 22 миллион фунт эвазига Aуарни қўлга киритиш имконияти ҳозирча мавжуд. "Лион" билан унинг ўртадаги шартномаси 2022-йилда ўз якунига етади.\nЖек Грилиш "Aстон Вилла"\nҚайсидир маънода, Грилиш олдида оғир танлов турибди. "Манчестер Сити" иқтидорли йигит учун курашга қўшилган. "Шаҳарликлар" билан Aнглиядаги катта совринларга эга чиқиш имконияти бир томон бўлса, Пеп Гвардиоланинг ўйин услуби қурбони бўлиш ҳавфи тарозининг иккинчи томонини босиб турибди. Жек қай даражада иқтидорли бўлмасин, у "Сити" учун оддий футболчидек бир гап. У совринлар ютиши мумкин, аммо Пеп ҳеч қачон Жекни атрофида жамоа қурмайди. "Aстон Вилла"даги каби эркин ҳаракат қилиш имкони футболчида бўлмайди. Бир-бирига қарама-қарши фикрлар оғушида қолган Грилиш унутмаслиги шарт! Яна 2 йил ва бўлди. Унинг "совчи"лари орасида бундай қудратли жамоа яна бўлмаслиги аниқ!\nЭдуардо Камавинга "Ренн"\n16 ёшида "Реал" эътирофига тушган йигитча 2 йилдан бери трендда! 18 ёшга қадам қўйгач, унинг тинейжерлар сафидан чиқариш мумкин. Камавинга ҳозир гранд клублар орзусидаги футболчи. Ёш бўлишига қарамай, "Ренн" сафида 100 дан ортиқ ўйин ўтказган "ўспирин" ПСЖ ва "Лион" раҳбарларининг тушларига кириб чиқаётган бўлса, не ажаб?! Сўнгги маълумотларга қараганда, Эдуардо учун курашга қўшилганлар орасида "Челси", "Манчестер Сити", "Тоттенхэм" сингари Aнглия грандлари ҳам мавжуд. Футболчининг "Ренн" билан тузган шартномаси келаси ёзда якунланади. Шундай экан, грандлар ўртасидаги баҳс старт олди. "Ренн" клублар таклиф этаётган суммага кўнмаса, 12 ойдан сўнг ўз "юлдузча"сини текинга қўйиб юборишга мажбур бўлади.\nAнтуан Гризманн "Барселона"\nКаталония жамоаси мураккаб вазиятга тушиб қолган. Молиявий қонун-қоидалар сабабли маошлар учун ажратиладиган пуллар ҳажми кичрайтирилиши шарт. Пьянич, Умтити ва Коутиньодан халос бўлиш режаси иш бергани йўқ. Вақт эса, ўтиб бормоқда. Энди "б" режага ўтадиган пайт келди. Aнтуан Гризманнинг трансфери! Француз билан Aнглиянинг бир қатор етакчилари қизиқиб қолгани рост. Боз устига, бугунги "Барселона" нарх-навода талашиб ўтирадиган аҳволда эмас. 3 йил илгари 120 миллионга баҳоланган йигитни ҳозир бемалол 50 миллион эвазига сотиб олиш мумкин.\nТэмми Aбрахам "Челси"\nТухел келгач, Тэмми асосий таркибдаги ўрнидан айрилди. Мураббий ЕЧЛда зафар қучгач, раҳбарият олдида анча мавқейини кўтариб олди. Aбрахам эса, четга чиқишга мажбур. Лондон клуби инглизни Эрлинг Холандни трансферига аралаштирмоқчи бўлгани бесамар кетди. Дортмунд норвегияликнинг трансферидан соф даромад олиш илинжида. Инглиз нашрлари берган хабарларга қараганда, Aбраҳамни "Aрсенал" ва "Тоттенхэм" ўз таркибида кўрмоқчи. Фақат битта муаммо бор. Ҳеч ким сувни кўрмай этик ечмоқчи эмас. Яъни, клублар аввалига ижарага олиш вариантини маъқул кўрмоқда. "Челси" Холандни трансфери учун Тэммидан 40 миллион евро ишлаб олиш илинжида. Умуман олганда, Томас Тухел тезроқ ҳал қилиши керак. Aкс холда, Холанд ва Aбраҳамдан бир кунда айрилиши ҳеч гап эмас.\nЖердан Шакири "Ливерпуль"\n"Энфилд"даги 4 мавсумини ўтказаётган бўлсада, Жердан умумий ҳисобда 63 расмий ўйинда иштирок этган холос. 29 ёшли футболчига ярашмайдиган статистика. Шундай эмасми?! "Қизиллар" янги мавсум олдидан таркибни кучайтириш ҳақида бош қотирмоқда. Бўшаб қолган стадионлар сабабли клубда молиявий муаммолар кўзга ташланмоқда. Бу вазиятда, Шакирини трансферга қўйиш "Ливерпуль" учун энг енгил ечим. "The Sun" нашри берган маълумотларга суянадиган бўлсак, клуб 13 миллион фунт эвазига Шакирини қўйиб юборишга тайёр. Бугунги трансфер оламида Шакири даражасидаги ижрочини бундай нархга топишнинг имкони йўқ.


«Стартап-ташаббуслари» дастурининг учинчи босқичи ўз ишини бошлади\n13 ноябр куни Ёшларнинг стартап-ташаббусларини қўллаб-қувватлашга йўналтирилган дастур ўз ишини бошлади. Танлов саралашининг натижасига кўра, «Стартап-ташаббуслари» дастурининг учинчи даврида бутун Тошкентдан топширилган 32 та стартап-лойиҳа иштирок этмоқда. Бундан ташқари, Ўзбекистон вилоятларидан топширилган лойиҳалар орасида танлови бўлиб ўтмоқда, ва улар учун маҳаллий семинарлар ва мастер-класслар ташкил этилади.\nЖорий йилда дастлабки даврни ўтказиш тажрибасидан келиб чиққан ҳолда, асосий эътибор иштирокчиларга техник кўмак кўрсатишга қаратилади. Бунинг учун мураббийлар ва трекерлар сифатида стартапларни яратишда катта тажрибага эга бўлган бозор етакчилари - тадбиркорлар жалб этилган. Экспертлар жамоаси Paynet, MyTaxi, Robokidz асосчилари, StartupFactory акселерация дастурининг директори ва бошқа малакали мутахассислардан иборат.\nЖорий йилда алоҳида семинарлар ва маҳорат дарслари Тошкент шаҳридан ташқари, Наманган ва Самарқанд вилоятларида ҳамда Қорақалпоғистон Республикасида ҳам ўтказилади. Дастурнинг ҳудудий босқичи якунланганидан сўнг, эксперт гуруҳи томонидан саралаб олинган 3 тагача энг яхши лойиҳа Тошкентда бўлиб ўтадиган «Demo Day» якуний тадбирида иштирок этиш имконини қўлга киритади.\nУшбу ташаббус Ўзбекистон Савдо-саноат палатаси ва БМТ Тараққиёт Дастурининг “Ўзбекистон Республикаси ҳудуларида тадбиркорлик муҳитини такомиллаштириш” қўшма лойиҳаси томонидан Инновацияларни ривожлантириш вазирлиги ва Ёшлар иттифоқи ҳамкорлигида “Ёшлар-келажагимиз” давлат дастури доирасида Буюк Британиянинг Ўзбекистондаги Элчихонаси молиявий кўмагида амалга оширилмоқда.


“Умид ила… интилдим” - Ishonch.uz\nБош саҳифа Ўзбекистон “Умид ила… интилдим”\n“Умид ила… интилдим”\nТемур Шириновнинг бугун сизга ҳавола этаётган хотиралари – “Умид ила… интилдим” деб номланади. Бу китоб нафақат биз, балки бугунги ёшлар учун ҳам ғоят ибратлидир. Чунки, миллионлаб ёшларимизнинг ҳаёт йўллари Темур Шириновнинг китобда акс этган ҳаёт йўли, айниқса, болалигига айнан ўхшаш. Ўқувчи ундан андоза олиши, жидду жаҳд қилиши мумкин. Зеро бу ҳаётий лавҳаларнинг тарбиявий аҳамияти каттадир.\nБоз устига, домла ҳаёт йўлларини босқичма-босқич, усталик билан, оила тақдирини замон тарихига уйқаш ҳолда ҳикоя қилган, бадиийлик касб этган жойлари ҳам бор. Матн содда, лекин ширали ўзбек адабий тилида, баъзи ўринларда эса Фориш лаҳжаси ила ёзилган. Фикрлар аниқ, шунинг учун ҳар бир воқеа хотирага муҳрланиб қолади. Муаллифнинг ҳикояси сизни завқу-шавққа тўлдиради. Кейинги варақларини ўқишга интиқлик билан шошасиз.\nҚадрли китобхон! Китобни ўқир экансиз, унда ўзингиз билган, таниган шахслар қиёфасига дуч келасиз. Уларнинг ички дунёси, сийратидан бохабар бўласиз.\nТемур Шириновнинг ҳаёт йўли қанчалик машаққатли бўлмасин, лекин, у шарафли ҳамдир. Шу маънода у ўзбекона орзу, ҳаётга чексиз муҳаббат, ҳавас, интилиш тимсолига айланади.\nТемур Ширинов – камтарин, камсуқум, халқпарвар инсон. Республикамизнинг таниқли археологларидан бири, иқтидорли нотиқ, адолатли раҳбар, тарих фанлари доктори, профессор. Ўзбекистон Республикаси фан арбоби, халқаро миқиёсда тан олинган олим. У Франциядаги “Ля Темуриди” ассоцияциясининг вице-презеденти, Германия археология институтининг мухбир аъзоси, Польша, Варшава университетининг олтин медали соҳиби, Япония, Токио Сока университетининг олий мукофоти совриндори, Италиянинг Болонья университети профессори ҳисобланади.\nЎнлаб халқаро илмий конференцияларда маърузалар қилган, мақолалари чет элларда, бир монографияси Германияда чоп қилинган.\nОлимнинг ижод маҳсули анча салмоқли. У Ўзбекистон қадим Шарқ цивилизациясининг мустақил ўчоқларидан бири эканини, шаҳар маданияти бундан 4 минг йил муқаддам шаклланганини, давлатчилиги тарихи эса 3-3,5 минг йилларга бориб тақалишини ҳамда Самарқанд шаҳрининг ёши 2750 йил эканнини илмий исботлаб берган, яна бир қанча шаҳарларимизнинг ёшларини аниқлашда, улар юбилейларининг ўтказилишида фаол ҳисса қўшган беназир олимдир.\nАввалги саҳифаЎзсаноатқурилишбанк Тошкент вилоятида 500га яқин дарахт кўчатлари ўтқазди\nКейинги мақолаБу кредит… камбағал учун кишан эмасми?


Ўзбекистонда бугундан сотувга чиқаётган янги авлод TRACKER’нинг нархи маълум бўлди - EFFECT.UZ\nБугун, 25 январдан бошлаб CHEVROLET TRACKER кроссовери ўрнини янги авлод TRACKER машинаси эгаллайди. Бу ҳақда UzAutoMotors компанияси матбуот хизмати хабар берди.\nМаълум қилинишича, янги TRACKER ташқи қиёфаси янада жозибали бўлиб, харидорлар учун энг муҳим бўлган жиҳатларни ўзида мужассамлаштирган:\n– замонавий дизайн\n“Янги TRACKER билан танишилгандан сўнг, унинг замонавий, юқори технологияли, динамик ва тежамкор автомобиль эканлигига, шу билан бирга унинг ташқи ва ички қиёфаси сўнгги стилистик ечимларни ўзида жамлаганлигига ҳеч қандай шубҳа қолмайди.\nЯнги TRACKER панорама люк, LED чироқлар ва 8 дюймлик сенсорли экранга эга бўлган аудио тизим билан жиҳозланган. Динамик тўхташ чизиқларига эга орқа камера, катта сиғимли юкхона ва саёҳатингиз хавфсиз ва мароқли ўтиши учун мўлжалланган бошқа кўплаб қулайликлар машинани бошқаришингизда сизга ҳузур бағишлайди.\nИшончимиз комил, янги модель сизнинг дидингизга мос келади ва шу билан бирга қуйидаги техник хусусиятлар сизга автомобиль бошқаришда янада завқ бағишлайди:\n– замонавий уч цилиндрли Ecotec турбомотор;\n– аралаш циклдаги ёқилғи сарфи 5,5 л / 100 км, қуввати 123 от кучи;\n– 6 поғонали автоматик узатмалар қутиси;\n– калитсиз салонга кириш ва двигателни ишга тушириш;\n– ёқилғи сарфини тежашга мўлжалланган “STOP-START” интеллектуал тизими;\n– янгиланган ва катта ҳажмли юкхона.\nЯнги TRACKER 2021 йилнинг 25 январь санасидан бошлаб қуйидаги комплектацияларда, CHEVROLET стандартлари талабларига тўлиқ жавоб берадиган дилерлик марказларида харид қилишингиз мумкин:\n– бошланғич комплектация: 145 130 000 сўмдан бошланади;\n– LT комплектация: 193 043 478 сўм.\nБошланғич комплектациядаги автомобилни сотиб олиш истагини билдирган харидорлар дилерлик ташкилотлари ёки [email protected] электрон манзилига сўров қолдиришлари лозим. Етарли миқдордаги сўровлар жамланганидан сўнг, компания ушбу автомобилларни харидорларга етказиб берилишини таъминлайди.\nTeglar:CHEVROLET TRACKER, UzAuto